China catat peningkatan terpantas kadar inflasi

(Seorang lelaki membayar daging di pasar di Beijing, China 11 Januari 2021/REUTERS)

BEIJING, 11 Mei - China mencatat peningkatan inflasi pada kadar terpantas dalam tempoh hampir setengah tahun, data rasmi menunjukkan pada hari Rabu.Ia mencerminkan peningkatan kos dan harga komoditi yang tinggi kesan pelaksanaan dasar COVID Sifar.Kerosakan daripada strategi ketat Beijing memerangi pandemik semakin jelas dalam data ekonomi, apabila sekatan di bandar-bandar utama seperti Shanghai menjejaskan rantaian bekalan dan menaikkan harga pengangkutan.Indeks harga pengguna (CPI), iaitu pengukur utama inflasi runcit,meningkat lebih daripada jangkaan pada 2.1%  pada April berbanding Mac, kata Biro Perangkaan Kebangsaan (NBS).

(Indeks harga pengguna iaitu pengukur utama inflasi runcit, meningkat lebih daripada jangkaan pada 2.1%  pada April berbanding Mac)

Ini disebabkan "faktor seperti wabak domestik dan kenaikan berterusan harga komoditi antarabangsa," kata perangkawan kanan biro itu, Dong Lijuan dalam satu kenyataan.Sejak April, bandar terbesar di China, Shanghai telah hampir ditutup sepenuhnya.Kebanyakan daripada 25 juta penduduknya telah terkurung di rumah mereka, manakala barang-barang bertimbun di pelabuhan ketika pihak berkuasa bergegas untuk menghapuskan penularan COVID-19 yang paling teruk sejak hari-hari awal wabak itu.Dong berkata bahawa "disebabkan kenaikan kos logistik semasa wabak dan peningkatan permintaan untuk simpanan," harga kentang, telur dan buah-buahan segar meningkat.Angka terkini menunjukkan bahawa selepas penguncupan empat bulan berturut-turut, harga makanan secara keseluruhan meningkat buat kali pertama tahun ini pada bulan April.Sementara itu, indeks harga pengeluar (PPI) yang mengukur kos barangan di pintu masuk kilang, meningkat kepada 8.0%, lebih tinggi daripada jangkaan tetapi turun sedikit berbanding Mac."Sebab utama ialah harga komoditi seperti minyak mentah dan logam bukan ferus kekal pada paras yang tinggi," kata Dong.-AFP


Rusuhan di penjara di SANTO DOMINGO, 44 kematian

SANTO DOMINGO, 11 Mei - Di Ecuador 200 banduan yang melarikan diri susulan rusuhan sebuah penjara ditahan semula dalam tempoh 24 jam.Bagaimanapun 20 lagi banduan Penjara Bellavista di bandar Santo Domingo kira-kira 80 kilometer dari Quito masih bebas.Ketua Operasi Polis, Geovanny Ponce dalam kenyataan berkata seramai 220 banduan melarikan diri dan setakat ini 200 individu berjaya ditahan semula.Kerajaan menawarkan ganjaran tunai sehingga AS$3,000 untuk maklumat yang membawa kepada penangkapan semula baki 20 banduan.

"Buat masa ini terdapat 44 kematian, daripada laporan terakhir yang saya terima pada tengah hari, 39 daripadanya adalah rakyat Ecuador, dua warga Venezuela. 41 mayat telah dikenal pasti dan tiga lagi masih belum dikenal pasti," kata Geovanny. Askar turut dikerah untuk membantu mencari banduan yang masih bebas.Dalam pergaduhan antara kumpulan Los Lobos dan R7 itu, sekurang-kurangnya 44 banduan maut manakala 10 lagi cedera. - AFP


China digesa beralih daripada dasar COVID Sifar

GENEVA, 11 Mei - COVID Sifar, iaitu strategi utama China untuk memerangi pandemik tidak dapat dikekalkan, kata Pertubuhan Kesihatan Sedunia (WHO).Perkara itu telah dimaklumkan kepada Beijing selain menggesa peralihan dasar."Apabila kita bercakap tentang strategi COVID Sifar, kami tidak fikir ia mampan, dengan mengambil kira tingkah laku virus sekarang dan apa yang kami jangkakan pada masa depan," kata Setiausaha Agung WHO, Tedros Adhanom Ghebreyesus dalam sidang media di sini."Kami telah membincangkan isu ini dengan pakar China dan kami menunjukkan bahawa pendekatan itu tidak akan mampan."Beralih ke strategi lain akan menjadi sangat penting," katanya.

(Seorang penduduk bersama anaknya hanya mampu memerhati dari celah halangan yang diletakkan di kawasan kediaman tertutup ketika dasar sifar COVID-19 dilaksanakan di Shanghai/REUTERS)

China telah mengenakan langkah ketat, mewajibkan kebanyakan daripada 25 juta penduduk Shanghai kekal di rumah selama beberapa minggu ketika negara itu memerangi wabak terburuk sejak penularan COVID-19 bermula.

Penutupan Shanghai telah menyebabkan kemarahan dan bantahan yang jarang berlaku dalam ekonomi utama yang masih menguatkuasakan dasar COVID Sifar, sementara pergerakan di ibu kota Beijing telah disekat secara perlahan. -AFP


Sekurang-kurangnya 148 penduduk Haiti terbunuh, kumpulan gangster bergaduh

HAITI, 11 Mei- Sekurang-kurangnya 148 orang terbunuh di ibu negara Haiti, Port-au-Prince dan sesetengah mangsa dibakar hidup-hidup, sejak dua kumpulan gangster bergaduh, lewat bulan lalu.

“Sekurang-kurangnya 148 mati termasuk tujuh penyamun (…) dibunuh oleh ketua mereka,” antara 24 April sehingga awal Mei seperti dinyatakan Jaringan Nasional Pembela Hak Asasi Manusia (RNDDH), selepas siasatan dijalankan di kawasan kejiranan utara ibu negara itu apabila perang antara kumpulan kongsi gelap berlaku.

Kumpulan hak asasi manusia yang mengecam "pembunuhan beramai-ramai dengan kekejaman luar biasa," berkata penduduk dibunuh menggunkan peluru dan pisau.

Sesetengah mangsa dibakar hidup-hidup "di dalam rumah mereka sendiri yang dibakar" atau "di jalanan dengan menggunakan tayar." “Kebanyakan mangsa wanita dan kanak-kanak perempuan dirogol sebelum mereka dibunuh," kata kumpulan hak asasi itu.

Pertubuhan Haiti berkata mereka mengetahui sebuah kubur besar dengan 30 mayat dikebumikan oleh salah satu kumpulan gangster berdasarkan penemuan mayat reput yang ditinggalkan di tepi jalan. Mayat turut ditemui dalam perigi dan tandas.

Jumaat lalu, Pertubuhan Bangsa Bersatu (PBB) memaklumkan, organisasi itu mengetahui tentang pembunuhan sekurang-kurangnya 75 orang awam dalam peningkatan keganasan terbaru itu, termasuk wanita dan kanak-kanak.

Sekurang-kurangnya 9,000 penduduk di kawasan kejiranan yang terjejas telah meninggalkan kediaman mereka dan berlindung di rumah saudara-mara atau di gereja dan sekolah. -AFP


Presiden pertama Ukraine meninggal dunia

KIEV, 11 Mei - Presiden pertama Ukraine Leonid Kravchuk, yang memimpin negara itu melalui tahun-tahun awal kemerdekaan yang huru-hara dan bersetuju untuk melepaskan senjata nuklear Soviet negara itu, meninggal dunia.Mendiang berumur 88 tahun.

Berita itu diumumkan Datuk Bandar Kiev, Vitali Klitschko menerusi aplikasi media sosial, Telegram.Sebab kematian, tidak dinyatakan.Kesihatan mendiang dilaporkan tidak stabil, sebelum menjalani pembedahan jantung tahun lepas.Presiden Volodymyr Zelensky menyifatkan Kravchuk sebagai "tokoh bersejarah" dan memuji peranannya dalam mengemudi negara melalui tempoh menyakitkan ketika era perpecahan Soviet.

"Beliau seorang yang sentiasa boleh mencari kata-kata bijak dan mengucapkannya dengan cara yang semua rakyat Ukraine akan mendengar," kata Zelensky.

"Ia amat penting dalam saat-saat krisis, apabila masa depan seluruh negara boleh bergantung pada kebijaksanaan seseorang."Leonid Kravchuk sentiasa bersama Ukraine," katanya.Seorang bekas pegawai parti Komunis yang berkuasa, Kravchuk terkenal dengan gaya politiknya yang licik, yang membantunya menjadi pemimpin pertama Ukraine pasca-Soviet.Seorang lelaki berambut kelabu dengan senyuman licik, Kravchuk terbukti mahir dalam tipu daya politik apabila dalam kekacauan perpecahan Soviet beliau melepaskan jawatan tertinggi Komunisnya hanya untuk muncul dalam beberapa minggu sebagai pemimpin baharu negara yang dipanggil Ukraine.Kravchuk, yang mendapat jolokan "musang licik", berjaya naik ke jawatan tertinggi negara sebagai tokoh kompromi untuk komunis dan nasionalis.Bagaimanapun, tempoh perkhidmatannya digegarkan oleh skandal inflasi dan rasuah yang melanda semasa penswastaan perusahaan milik kerajaan.Kravchuk telah diundi keluar hanya tiga tahun setelah memegang jawatan, di tengah-tengah kegawatan ekonomi dan berikutan keputusan kontroversinya melepaskan senjata nuklear negara untuk dipindahkan ke Rusia.-AFP


WHO kaji kaitan antara COVID-19 dengan hepatitis misteri babitkan kanak-kanak

GENEVA, 11 Mei - 348 kes 'berkemungkinan hepatitis yang tidak diketahui asalnya' telah dikenal pasti.Perkembangan itu dilaporkan ketika lebih banyak kajian dibuat mengenai potensi peranan adenovirus dan jangkitan COVID-19.Menurut Pertubuhan Kesihatan Sedunia (WHO), keutamaan bagaimanapun masih diberi kepada hipotesis yang melibatkan adenovirus.Kes seumpamanya telah dilaporkan di 20 negara, dengan 70 kes tambahan dari 13 negara lagi yang sedang menunggu klasifikasi sementara menunggu dapatan ujian.Hanya enam negara melaporkan lebih daripada lima kes, dengan lebih daripada 160 dilaporkan di Britain.

(WHO pertama kali dimaklumkan pada 5 April daripada 10 kes hepatitis yang tidak dapat dijelaskan di Scotland, dikesan pada kanak-kanak di bawah umur 10 tahun/REUTERS)

"Sepanjang minggu lepas, terdapat beberapa kemajuan penting dalam penyiasatan lanjut dan beberapa hipotesis," kata Philippa Easterbrook, daripada program hepatitis global WHO, dalam sidang media di sini.Beliau berkata Britain telah menyelaraskan satu set kajian komprehensif melihat genetik kanak-kanak yang terjejas, tindak balas imun mereka, virus dan kajian epidemiologi lanjut.WHO pertama pada 5 April menerima laporan tentang 10 kes hepatitis yang tidak dapat dijelaskan di Scotland, yang dikesan pada kanak-kanak bawah umur 10 tahun."Pada masa ini, hipotesis utama kekal yang melibatkan adenovirus - dan masih menjadi pertimbangan penting tentang peranan COVID juga, sama ada sebagai jangkitan bersama atau jangkitan masa lalu," kata Easterbrook.Ujian lanjut pada minggu lalu mengesahkan bahawa kira-kira 70% daripada kes diuji positif untuk adenovirus, dengan subjenis 41, biasanya dikaitkan dengan gastroenteritis; subjenis yang lazim, tambahnya.Ujian juga menunjukkan bahawa sekitar 18 peratus kes secara aktif diuji positif untuk COVID-19."Tumpuan besar pada minggu depan adalah melihat ujian serologi untuk pendedahan dan jangkitan COVID sebelum ini," kata Easterbrook. -AFP


Perdana Menteri tiba di Washington untuk hadiri sidang Kemuncak ASEAN-AS

Washington, 11 Mei - Perdana Menteri Datuk Seri Ismail Sabri Yaakob tiba di Washington untuk lawatan kerja empat hari sempena Sidang Kemuncak Khas Amerika Syarikat-Asean, termasuk pertemuan dengan Presiden Amerika Syarikat (AS) Joe Biden dan tujuh pemimpin ASEAN.Ketibaan Perdana Menteri pada 8.16 malam (8.16 pagi waktu Malaysia) di Pangkalan Tentera Joint Base Andrews di Maryland disambut oleh Penasihat Kanan kepada Ketua Protokol Amerika Syarikat Asel Roberts dan Duta Amerika Syarikat ke Malaysia Brian McFeeters.

(Perdana Menteri Datuk Seri Ismail Sabri disambut baik oleh Ketua Protokol Amerika Syarikat Asel Roberts dan Duta Amerika Syarikat ke Malaysia Brian McFeeters)

Turut hadir, Menteri Luar Datuk Seri Saifuddib Abdullah, Menteri Kanan Perdagangan Antarabangsa dan Industri Datuk Seri Mohamed Azmin Ali serta Menteri Sumber Manusia Datuk Seri M. Saravanan.  Presiden Biden akan menganjurkan majlis makan malam untuk pemimpin ASEAN di White House pada Khamis waktu tempatan.  Ini akan diikuti dengan beberapa siri perbincangan di Jabatan Negara Amerika Syarikat pada hari berikutnya.  Sidang kemuncak khas berkenaan seiring ulang tahun ke-45 hubungan dialog Asean dan Amerika Syarikat.  Ia merupakan kali kedua dianjurkan oleh presiden negara itu selepas Barack Obama pada Februari 2016.Ismail Sabri bersama pemimpin ASEAN juga akan menyertai perbincangan dengan naib presiden Harris di Jabatan Negara pada hari Jumaat (Sabtu di Malaysia).Perdana Menteri juga akan bertemu Setiausaha Perdagangan AS, Gina Raimondo dan Wakil Perdagangan AS, Katherine Tai di sini pada Khamis (Jumaat di Malaysia).Ismail Sabri juga dijadualkan bertemu ketua-ketua industri Amerika serta Majlis Perniagaan dan Dewan Perniagaan AS-ASEAN di sini pada Khamis.Beliau juga akan mengambil peluang bertemu diaspora Malaysia semasa majlis Hari Raya Aidilfitri Keluarga Malaysia di sini pada Rabu (Khamis di Malaysia).


Lima individu ditahan, pasarkan produk tiruan Piala Dunia Qatar

DOHA, 11 Mei - Pihak berkuasa Qatar menahan lima individu kerana memasarkan produk tiruan Piala Dunia, ketika pekerja asing berpusu-pusu untuk melihat trofi kejohanan itu yang dipamerkan, pada Selasa.Kelima-lima mereka telah ditahan oleh polis jenayah siber "kerana mempromosikan penjualan pakaian yang mengandungi logo Piala Dunia FIFA Qatar 2022 tanpa mendapat kelulusan terlebih dahulu daripada FIFA," kata Kementerian Dalam Negeri dalam satu kenyataan.Penahanan tersebut adalah yang pertama berhubung pemalsuan barangan Piala Dunia di Qatar.

(Seorang lelaki bergambar di sebelah trofi Piala Dunia FIFA semasa ia dipamerkan di perkampungan budaya Katara di Doha, Qatar/AFP)

Bertindak atas maklumat mengenai akaun media sosial yang menjual kemeja-T dan topi yang mengandungi simbol Piala Dunia, polis merampas barangan tersebut.Suspek yang tidak dinamakan "mengaku pertuduhan terhadap mereka apabila dikemukakan dengan bukti" dan mereka akan dirujuk kepada pendakwa raya, tambah kenyataan itu.FIFA juga telah menghantar "peringatan mesra" dalam mesej teks telefon untuk menghalang penggunaan haram lambang kejohanan dan Piala Dunia. - AFP


Kemenangan Marcos Jr cetus kebimbangan rakyat Filipina

MANILA, 11 Mei - Kemenangan Ferdinand Marcos Jr pada pilihan raya Presiden Filipina mencetus kebimbangan dalam kalangan rakyat negara itu.Ia dianggap kebangkitan semula yang bakal meletakkan sistem demokrasi rapuh di negara itu dalam keadaan berisiko.Dengan kejayaan memperoleh lebih 29.6 juta undi selepas lebih 90% undi dikira, Marcos Jr yang lebih dikenali sebagai 'Bongbong' hampir dua kali ganda mengatasi undi pesaing terdekatnya, Leni Robredo.Kejayaan itu membayangkan satu perubahan bakal berlaku apabila pewaris mendiang Ferdinand Marcos itu mentadbir negara.Apatah lagi selepas terpaksa hidup dalam buangan susulan kebangkitan 'kuasa rakyat' pada tahun 1986 akibat skandal kleptokrasi bapanya dan Imelda Marcos selaku isteri presiden.Kempen Marcos Jr fokus kepada pemutihan secara dalam talian secara berterusan terhadap rejim kejam dan korup keluarganya.

(Rakyat Filipina menyuarakan kebimbangan terhadap kemenangan Ferdinand Marcos Jr pada pilihan raya Presiden Filipina)

Aktivis hak asasi manusia, pemimpin Katolik dan penganalisis politik juga memberi amaran bahawa Marcos Jr dijangka memerintah dengan lebih keras jika menang dengan margin yang besar.Sementara itu, Bongbong ketika memberi kenyataan selepas keputusan tidak rasmi memihak kepadanya, mahu semua bertenang dan menunggu sehingga keputusan rasmi diumumkan. Keputusan rasmi pilihanraya presiden Filipina hanya akan di ketahui hujung bulan ini.Pencabar Bongbong, Robredo pula berkata keputusan pilihan raya seharusnya mencerminkan kejujuran suara rakyat.Beliau memberi kenyataan itu selepas keputusan tidak rasmi memihak kepada Bongbong.


China lancar kapal kargo untuk bina stesen angkasa lepas

(China menggunakan roket Long-March 5B untuk membawa struktur asas dalam pembinaan Stesen Angkasa Lepas pertamanya dari pusat pelancaran di Wenchang, Pulau Hainan pada April tahun lalu/FOTO AFP)

WENCHANG, 10 Mei- China berjaya melancarkan kapal pengangkut kargo Tianzhou-4 dengan roket pembawa Long March-7 Y5 di Pusat Pelancaran Kapal Angkasa Wenchang, provinsi Hainan tepat pukul 1.56 pagi tadi.Kejayaan pelancaran sulung pada tahun ini sekali gus menandakan bermulanya pembinaan Stesen Angkasa Lepas China secara komprehensif.Menurut Agensi Angkasa Lepas Bermanusia China (CMSA), Tianzhou-4 berjaya memasuki ke orbit yang dijadualkan, kemudian dicantumkan dengan pangkalan cantum bahagian belakang modul teras Tianhe pada pukul 8.54 pagi.

(Roket Long March 7 yang membawa kapal angkasa kargo Tianzhou-2 pada 2021 berlepas dari tapak pelancaran Wenchang/FOTO FAIL AFP)

Seperti penerbangan kapal kargo sebelumnya, Tianzhou-4 membawa kargo dalam tiga kategori, termasuk barangan keperluan kehidupan selama enam bulan untuk tiga angkasawan dalam misi Shenzhou-14, alat ganti untuk penyelenggaraan stesen angkasa lepas, dan kemudahan penyelidikan angkasa.- BERNAMA


Wanita Afghanistan bantah arahan pakai 'Burqa'

KABUL, 10 Mei- Sebilangan wanita di Afghanistan membantah perintah baharu Taliban yang mengarahkan golongan itu menutup penuh seluruh badan termasuk muka apabila berada di khalayak ramai.Penunjuk perasaan berkumpul di tengah-tengah bandar Kabul sambil melaungkan 'keadilan' akibat rasa tidak puas hati susulan arahan tersebut yang mengesyorkan mereka memakai pakaian tradisi dikenali 'Burqa'."Burqa bukan hijab kami," kata salah seorang penunjuk perasaan yang membantah supaya mereka dibenarkan mengenakan hijab biasa yang tidak terlalu menyekat."Kami mahu hidup sebagai seorang manusia, bukan seperti haiwan yang ditambat di tepi rumah," teriak seorang lagi penunjuk perasaan, Saira Sama Alimyar.

(Sebahagian penunjuk perasaan yang membantah arahan memakai 'Burqa' ke atas wanita Afghanistan / Foto AFP)

Bagaimanapun perarakan singkat itu dihentikan oleh pejuang Taliban yang turut menghalang wartawan daripada membuat liputan.Pada Sabtu, pemimpin tertinggi Afghanistan dan ketua Taliban, Hibatullah Akhundzada, mengumumkan kod pakaian yang ketat untuk wanita apabila mereka berada di khalayak ramai.Akhundzada juga mengarahkan pihak berkuasa memecat kakitangan kerajaan wanita yang tidak mematuhi kod pakaian baharu, dan menggantung pekerja lelaki jika isteri dan anak perempuan mereka gagal mematuhinya.Dekri Akhundzada turut menyatakan, wanita yang tidak mempunyai urusan penting di luar perlu duduk di rumah.- AFP


Rakyat Malaysia di Sri Lanka dinasihatkan sentiasa berwaspada

KUALA LUMPUR, 10 Mei - Suruhanjaya Tinggi Malaysia di Sri Lanka menasihatkan rakyat Malaysia di negara itu sentiasa berwaspada dan mematuhi peraturan serta undang-undang ditetapkan susulan situasi keselamatan di Sri Lanka. Dalam temu bual menerusi e-mel dengan Bernama, menurut suruhanjaya tinggi dalam situasi sekarang rakyat Malaysia dinasihatkan untuk sentiasa berada di rumah masing-masing."Bagi rakyat Malaysia yang merancang ke Sri Lanka, mereka harus mempertimbangkan menangguhkan perjalanan sehingga perintah berkurung ditarik balik. Ini bagi mengelakkan kesulitan semasa ketibaan di Sri Lanka," menurut suruhanjaya tinggi itu.Setakat ini terdapat 85 rakyat Malaysia berdaftar dengan suruhanjaya tinggi di Colombo.Kebanyakannya bekerja di Sri Lanka serta ahli keluarga mereka dan yang berkahwin dengan warga tempatan, sebahagian besar menetap di Colombo.Pihak suruhanjaya tinggi turut menyediakan pelbagai paltform seperti Whatsapp, Facebook dan Twitter untuk memudahkan komunikasi dengan rakyat Malaysia.

"Kami sentiasa bersedia untuk menghulurkan bantuan kepada mana-mana rakyat Malaysia yang dalam kesusahan," menurut suruhanjaya tinggi itu. Suruhanjaya tinggi memaklumkan bahawa keadaan ekonomi Sri Lanka saat ini adalah kritikal kerana barangan keperluan seperti bahan api, gas memasak, ubat-ubatan dan barangan makanan tertentu tiada di pasaran.Selain itu, menurut suruhanjaya tinggi setakat ini syarikat Malaysia yang beroperasi di Sri Lanka tidak terjejas teruk. Pelaburan Malaysia di Sri Lanka kebanyakannya dalam sektor seperti telekomunikasi, Teknologi Maklumat (IT), kewangan, pembuatan pelincir dan perdagangan am. Jumlah pelaburan Malaysia di Sri Lanka adalah sekitar US$2.6 bilion.Pada Isnin Perdana Menteri Mahinda Rajapaksa mengumumkan peletakan jawatannya.Sri Lanka yang didiami kira-kira 22 juta penduduk, kini bergelut dengan krisis eknomi yang disifatkan terburuk sejak memperoleh kemerdekaan pada 1948. -BERNAMA


Korea Utara perlu mansuh sepenuhnya program nuklear, Seoul janji bantu ekonomi

(Penyokong bersorak ketika Presiden Korea Selatan Yoon Suk-yeol melambai tangan dari kereta selepas Majlis Angkat Sumpah Presiden di Seoul hari ini/AFP)

SEOUL, 5 Mei- Presiden baharu Korea Selatan, Yoon Suk-yeol mahu ‘pemansuhan sepenuhnya program pembangunan nukelar’ di Korea Utara.

Jelas Yoon ketika berucap pada majlis perlantikan rasmi sebagai presiden pagi ini, program yang dibangunkan oleh negara jiran Korea itu adalah ancaman kepada keselamatan global.

“Jika Pyongyang benar-benar mahu memulakan proses untuk menghapuskan sepenuhnya pembangunan senjata nuklear", kami bersedia untuk membentangkan "pelan berani" bagi ekonomi negara miskin itu, kata Yoon.

Pemimpin konservatif dengan polisi lebih agresif itu juga akan mempertimbangkan bantuan ekonomi yang signifikan kepada Korea Utara jika Pyongyang terlebih dahulu menghentikan program nuklearnya -- tuntutan yang disifatkan kutukan kepada Kim Jong Un dan mungkin akan menghalang sebarang peluang untuk berdialog, kata penganalisis.

(Penduduk hadir pada Majlis Angkat Sumpah Presiden baharu Korea Selatan Yoon Suk-yeol di tapak Perhimpunan Kebangsaan atau National Assembly di Seoul pada 10 Mei 2022/AFP)

“Jika Korea Utara benar-benar memulakan proses untuk menghapuskan program nuklear mereka, kami (akan) membentangkan rancangan berani yang akan mengukuhkan ekonomi Korea Utara seterusnya meningkatkan kualiti hidup rakyat," kata Yoon.

“Program peluru berpandu dan nuklear Kim (Korea Utara) adalah ancaman kepada Korea Selatan, kawasan serantau dan keselamatan global,” kata Yoon yang turut menambah “pintu dialog akan kekal terbuka supaya kita dapat menyelesaikan ancaman secara aman.”

Pentadbiran konservatif Yoon dikatakan bersedia untuk memulakan dasar luar yang lebih agresif untuk ekonomi ke-10 terbesar di dunia itu selaras janji pilihan raya pada Mac lalu berbanding pendekatan dasar diplomasi yang dilakukan Presiden Moon Jae-in sejak lima tahun pentadbirannya. -AFP

Baca selanjutnya Presiden K. Selatan mulakan tugas dengan taklimat keselamatan Semenanjung Korea


Rusuhan penjara di Pichincha akibatkan 44 banduan maut

SANTO DOMINGO DE LOS COLORADOS, 10 Mei - Rusuhan penjara di wilayah Pichincha, Ecuador menyebabkan sekurang-kurangnya 44 banduan maut manakala 13 lagi cedera.Rusuhan tercetus pukul 2 pagi waktu tempatan di sel kawalan ketat selepas seorang ketua kumpulan jenayah dipindahkan ke sel itu atas perintah mahkamah.Selain itu, 112 banduan yang cuba melarikan diri dari penjara ketika pergaduhan tercetus telah ditahan semula.Polis turut menemukan senjata semasa menggeledah sel itu termasuk empat raifel, tiga pistol, revolver, empat bom tangan dan 1,800 kaliber 2.23. Sistem penjara Ecuador sering diancam krisis aibat pertempuran berterusan antara kumpulan pengedar dadah yang bersaing untuk mengawal penjara.Pada 2021 rusuhan penjara menyebabkan lebih 300 banduan terkorban.Bulan lalu, sekurang-kurangnya 20 banduan mati di dalam penjara El Turi di Cuenca, selatan Ecuador.Presiden Guillermo Lasso menegaskan masalah di dalam kemudahan itu mencerminkan di luar, di mana kumpulan dadah berebut untuk mengawal laluan pengedaran.Persaingan sesama banduan itu kadangkala meletuskan keganasan, dengan beberapa banduan ditetak hingga mati atau dipenggal dengan parang.“Majoriti mangsa, jika tidak hampir 100%, dibunuh dengan pisau dan bukan senjata api,” kata Carrillo."Mayat mereka ditinggalkan di tempat mereka berada."Banduan dibunuh di dalam sel dan bilik umum mereka, selepas itu banduan kemudian menggunakan senjata api untuk cuba melarikan diri dari kemudahan itu.Pihak berkuasa berkata mereka akan menjalankan pencarian senjata dan memindahkan ketua kumpulan ke penjara lain di wilayah Guayas.“Ini adalah akibat malang keganasan kumpulan,” Lasso, yang sedang dalam lawatan negara ke Israel, menulis di Twitter.Dia juga menyatakan "takziah kepada saudara-mara" mangsa.Walaupun dengan pelaburan yang lebih besar dalam sistem penjara, penubuhan suruhanjaya dan dasar baharu seperti menahan banduan paling berbahaya di satu penjara, tidak mengurangkan keganasan berdarah.Kesesakan adalah satu lagi masalah, dengan 35,000 tahanan di 65 penjara yang hanya mempunyai kapasiti untuk 30,000 banduan.Penjara Bellavista berkapasiti 1,200 menempatkan 1,700 banduan.Ecuador juga menyaksikan peningkatan dalam jenayah jalanan dan pengedaran dadah yang cuba ditangani kerajaan dengan mengisytiharkan darurat di tiga wilayah paling teruk terjejas: Guayas, Manabi dan Esmeraldas.Negara merampas 210 tan dadah pada 2021 dan telah merampas 82 tan lagi tahun ini.Ecuador, yang bersempadan dengan dua pengeluar kokain terbesar di dunia, Colombia dan Peru, sering digunakan sebagai titik lompat untuk mengeksport serbuk putih ke Amerika Syarikat dan Eropah.- AFP


Presiden K. Selatan mulakan tugas dengan taklimat keselamatan Semenanjung Korea

(Penduduk berbaris bagi menghadiri Majlis Angkat Sumpah Presiden Baharu Korea Selatan, Yoon Suk-yeol di tapak Perhimpunan Kebangsaan di Seoul pada 10 Mei 2022/AFP)

SEOUL, 10 Mei- Presiden Korea Selatan, Yoon Suk-yeol; calon pembangkang konservatif dengan polisi monetari lebih agresif yang memenangi pilihan raya Presiden pada Mac lalu, memulakan tugas hari ini.

Terdahulu, Yoon, 61 tahun diberi taklimat keselamatan mengenai negara kuasa nuklear, Korea Utara di sebuah ‘bunker” atau kubu bawah tanah menjelang majlis rasmi perlantikannya sebagai presiden di tapak Perhimpunan Kebangsaan di Seoul, pagi ini.

Yoon mengambil alih jawatan ketika konflik di Semenanjung Korea semakin tegang selepas Pyongyang menjalankan sekurang-kurangnya 15 ujian senjata termasuk nuklear sejak Januari lalu dengan terbaru melancarkan dua ujian minggu lalu.

Pentadbiran konservatif Yoon, dilihat bersedia untuk memulakan dasar luar lebih agresif untuk ekonomi ke-10 terbesar di dunia itu selepas pendekatan polisi lebih diplomasi oleh Presiden Moon Jae-in sejak lima tahun pentadbirannya.

Bermula tengah malam tadi, Yoon memulakan penggal pentadbiran lima tahun dengan taklimat pertama sebagai ketua komander daripada Ketua Turus Bersama di “bunker” yang dibina di pejabat presiden baharunya.

Yoon menegaskan akan keperluan untuk mengekalkan “kesiap-siagan tentera dengan lebih teguh ketika situasi keselamatan di Semenanjung Korea kritikal,” kata kenyataan Pejabat Presiden.

Beliau yang memenangi pilihan raya selepas mengharungi saingan sengit, berikrar untuk "mentadbir dengan tegas" terhadap ancaman oleh rejim Kim Jong Un, namun pada masa sama membiarkan ruang dialog terbuka.

(Presiden Baharu Kora Selatan, Yoon Suk-yeol tabik hormat selepasmajlis perlantikan rasminya hari ini di Seoul/AFP)

Bawah pentadbiran Moon, Seoul melaksanakan dasar terbuka dengan Pyongyang; menjadi pemudah cara sidang kemuncak antara Kim dan Presiden Amerika Syarikat, Donald Trump ketika itu.

Namun rundingan pada 2019 itu gagal dan diplomasi telah terhenti sejak itu.

Bagaimanapun populariti Moon kekal secara peribadi, tetapi kekecewaan rakyat terhadap pentadbiran Moon membantu kemenangan Yoon untuk berkuasa.

Hakikatnya bukan mudah untuk Yoon mengemudi perjalanan pentadbiran Korea Selatan kerana berdasarkan tinjauan Gallup baru-baru ini, Yoon hanya mendapat sokongan kira-kira 41% - bagi mana-mana presiden Korea Selatan yang dipilih secara demokratik.

Tindakan Yoon memindahkan pejabat presiden dari Blue House yang sudah berdekad lamanya, memburukkan sentimen orang ramai kerana rakyat menganggap langkah memerlukan kos tinggi itu, sebagai tidak perlu.

Menurut Yoon, Blue House yang terletak di tapak yang pernah digunakan penjajah Jepun, adalah "simbol kuasa empayar", mendakwa pemindahan itu akan memastikan jawatan presiden yang lebih demokratik.

Katanya, tapak itu akan dibuka untuk kunjungan ramai. –AFP


"Shot Sage Blue Marilyn" dijual pada harga AS$195 juta

NEW YORK, 10 Mei- Potret ikonik Marilyn Monroe oleh pemikir seni pop Amerika, Andy Warhol dijual pada harga AS$195 juta pada hari Isnin sekali gus menjadi karya seni abad ke-20 paling mahal pernah dijual di lelongan awam."Shot Sage Blue Marilyn," diterbitkan pada 1964 dua tahun selepas kematian bintang Hollywood yang glamor itu, dijual pada harga tepat $195.04 juta, termasuk bayaran, hanya dalam masa empat minit di dalam bilik sesak di ibu pejabat Christie di Manhattan.Berpuluh-puluh rakan kongsi Christie berada di dalam bilik sambil menggenggam telefon mereka ketika mereka menerima pesanan daripada bakal pembeli. Sebelum jualan, potret itu dianggarkan bernilai kira-kira AS$200 juta, menurut kenyataan Christie.Jumlah tersebut mengalahkan rekod sebelumnya untuk karya abad ke-20, "Women of Algiers" karya Pablo Picasso, yang bernilai AS$179.4 juta pada 2015.Rekod sepanjang masa untuk mana-mana karya seni dari mana-mana tempoh yang dijual di lelongan dipegang oleh "Salvator Mundi" Leonardo da Vinci, yang dijual pada November, 2017 dengan harga AS$450.3 juta."Hot Sage Blue Marilyn" ialah salah satu daripada lima potret serupa Monroe yang dicipta oleh artis pada tahun 1964.Setiap satu menampilkan warna latar belakang yang berbeza: merah, oren, biru muda, biru bijak atau turquoise. Empat daripada lima (tidak termasuk turquoise) dikenali secara kolektif sebagai The Shot Marilyns sebagai penghormatan kepada insiden terkenal yang berlaku di Kilang, studio Warhol di New York City, pada musim gugur 1964.-AFP


Angka kematian meningkat kepada 40 dalam insiden letupan hotel di Havana

HAVANA, 10 Mei- Angka kematian akibat letupan di sebuah hotel mewah di Havana meningkat kepada 40 orang.Kementerian Kesihatan Cuba dalam satu kenyataan berkata, 54 orang cedera dalam letupan minggu lalu, termasuk enam yang masih dalam keadaan kritikal. Angka kematian sehingga pagi Isnin ialah 35 orang.Penyelamat dilihat membersihkan sisa runtuhan hotel lima bintang itu yang sedang diubah suai dan tiada tetamu pada waktu letupan itu.Difahamkan, letupan disebabkan oleh kebocoran gas.Pencarian kini tertumpu pada ruang bawah tanah bangunan itu.Kementerian pelancongan berkata pada masa letupan itu terdapat 51 pekerja di dalam hotel tersebut, yang sedang bersedia untuk pembukaan semula selepas pengubahsuaian minggu ini.Agensi berita negara ACN berkata empat mayat yang ditemui semalaman adalah mayat pekerja hotel.“Menurut ahli keluarga, dianggarkan terdapat kira-kira 12 atau 13 orang masih terperangkap,” tambah agensi berita itu.Empat tingkat pertama hotel itu musnah dalam letupan lewat pagi yang menyebabkan asap berkepul ke udara.Letupan itu, yang menurut seorang pegawai berlaku ketika sebuah tangki minyak sedang diisi semula oleh sebuah lori tangki, meletupkan tingkap dan memusnahkan kereta yang diletakkan di luar hotel.Hotel mewah itu terkenal kerana pernah menjadi hos kepada selebriti seperti Madonna, Beyonce, Mick Jagger dan Rihanna.- AFP

(Anggota bomba dan penyelamat mengalihkan serpihan dari runtuhan Hotel Saratoga./AFP)


Gempa di Papua New Guinea

AMERIKA SYARIKAT, 10 Mei - Gempa bumi berukuran 6.3 mengikut Skala Richter melanda Laut Bismarck, kira-kira 200 kilometer dari pantai Papua New Guinea, pagi tadi.Menurut Pusat Kajian Geologi Amerika Syarikat, gempa berlaku pada kedalaman 10 kilometer.

Penilaian awal mendapati terdapat kemungkinan yang rendah untuk ia menyebabkan kematian atau kerosakan.Amaran tsunami juga tidak dikeluarkan. - AFP


Perbincangan isu Korea Utara lancar peluru berpandu balistik, dijangka esok

WASHINGTON, 10 Mei- Majlis Keselamatan PBB dijangka bersidang esok bagi membincangkan tindakan Korea Utara melancarkan peluru berpandu balistik Sabtu lalu.Mesyuarat diadakan atas permintaan Amerika Syarikat. Duta Amerika ke PBB, Linda Thomas-Greenfield berkata Washington mahu Majlis Keselamatan mengadakan undian pada bulan ini untuk mengenakan sekatan tambahan ke atas Pyongyang.

Amerika turut menjangkakan Korea Utara telah bersedia untuk menjalankan ujian nuklear seawal-awalnya bulan ini.PBB mula mengenakan sekatan ke atas Pyongyang pada tahun 2006. - REUTERS


Tianzhou-4 dan Long March-7 Y5 bersedia ke angkasa lepas

(Gambar yang diambil pada 7 Mei menunjukkan kapal kargo Tianzhou-4 dan Long March-7 Y5. – GOOGLE)

BEIJING, 10 Mei - Kapal kargo Tianzhou-4 dan roket pembawanya, Long March-7 Y5 telah dipindahkan ke pusat pelancaran kapal angkasa Wenchang di Provinsi Hainan, pada Sabtu.Pereka bentuk keseluruhan Long March-7, Shen Dan memaklumkan bahawa roket itu mempunyai ciri-ciri tanpa toksin, bebas pencemaran dan mesra alam.“Long March-7 adalah roket pembawa bersaiz sederhana yang dikaji dan dibangunkan khusus untuk kapal pengangkutan kargo.“Keseluruhan roket menggunakan oksigen cecair dan minyak tanah untuk ke udara, sekali gus menjadikan ia roket yang mesra alam,” katanya.

Beliau berkata pelancaran sulung tugas keenam penerbangan bermanusia ke angkasa lepas pada tahun ini, Tianzhou-4 merupakan barisan hadapan kapal pengangkutan kargo.Jelas Shen, ini adalah kerjasama antara Long March-7 dan Tianzhou kali keempat, keadaan teknikal keseluruhan roket kini menunjukkan kestabilan, dan analisis kebergantungan penerbangan turut mencapai taraf canggih antarabangsa.Tambahnya, pegawai yang terlibat dalam sistem roket telah memperbaiki prosedur, supaya pemeriksaan dan pelancaran roket diselesaikan dalam tempoh sebulan.Difahamkan, sistem pandu arah Beidou kini digunakan sebagai panduan dalam proses penempatan dan sistem kawalan kendiri.Untuk rekod, sejak penerbangan sulungnya pada 2016, roket Long March-7 telah menjayakan pelancaran kapal Tianzhou sebanyak tiga kali. -BERNAMA


Proses Ukraine sertai EU boleh ambil masa beberapa dekad

(Presiden Perancis Emmanuel Macron (kiri) dan Canselor Jerman Olaf Scholz semasa sidang media bersama di Berlin pada Isnin/AP)

BERLIN, 10 Mei - Presiden Perancis, Emmanuel Macron pada hari Isnin berkata ia akan mengambil masa berpuluh tahun untuk calon seperti Ukraine menyertai Kesatuan Eropah (EU).Beliau sebaliknya mencadangkan supaya kelab politik yang lebih luas dibentuk di luar blok itu yang juga boleh termasuk Britain.Idea itu segera mendapat persetujuan Canselor Jerman, Olaf Scholz yang menyifatkannya sebagai cadangan yang sangat menarik dan beliau sangat gembira untuk berbincang dengan Macron.

( Presiden Perancis Emmanuel Macron (kiri) dan Canselor Jerman, Olaf Scholz/Twitter)

Ukraine yang sedang memerangi pencerobohan Rusia berhasrat menjadi anggota EU.Menurut Suruhanjaya Eropah, pihaknya hanya akan memberi maklum balas bulan depan."Saya berkata ini secara jujur, kejujuran yang kita berhutang kepada rakyat Ukraine," kata Macron."Kami boleh percepat proses menerima status calon untuk Ukraine tetapi kita bahawa berdasarkan piawaian dan kriteria kami, mungkin mengambil masa beberapa dekad untuk Ukraine benar-benar menyertai EU," katanya. -AFP


Marcos Jr mendahului Pilihan Raya Presiden Filipina

(Orang ramai beratur untuk mengundi di pusat mengundi di sebuah sekolah rendah di Manila/AFP)

MANILA, 10 Mei - Anak lelaki kepada mendiang bekas Presiden Filipina, Ferdinand Marcos pada Selasa menuju kemenangan besar bersejarah dalam pilihan raya presiden negara itu.Hampir 40 tahun selepas bapanya yang senama itu digulingkan oleh pemberontakan popular dan keluarganya diusir dalam buangan, Ferdinand Marcos Jr telah memperoleh lebih daripada dua kali ganda jumlah undi pesaing terdekatnya, menurut pengiraan keputusan tidak rasmi.

Dengan lebih 84% undi dikira, Marcos Jr telah menerima lebih 27 juta undi berbanding calon liberal, Leni Robredo 12.9 juta undi.Jika kelebihan itu seperti dilaporkan media tempatan dan merujuk angka rasmi Suruhanjaya Pilihan Raya terus kekal, Marcos Jr bakal menjadi Presiden Filipina pertama sejak penyingkiran bapanya; beliau bakal dipilih dengan majoriti mutlak. -AFP


Operasi khas ketenteraan Rusia di Ukraine perjuangan pertahankan tanah air - Putin

(Vladimir Putin menyaksikan perarakan tentera Hari Kemenangan di Dataran Merah tengah Moscow pada 9 Mei 2022/AFP)

MOSCOW, 10 Mei - Presiden Vladimir Putin mempertahankan serangan tentera Rusia di Ukraine yang dinamakan operasi khas ketenteraan, sebagai perjuangan melindungi ibu pertiwi."Anda berjuang untuk tanah air, untuk masa depannya, supaya tiada siapa yang melupakan pelajaran Perang Dunia Kedua," kata Putin semasa berucap pada upacara perarakan sambutan Hari Kemenangan bagi memperingati kejayaan Kesatuan Soviet menewaskan Nazi-Jerman dalam Perang Dunia II pada tahun 1945.Sambutan itu yang berlangsung di Dataran Merah di sini, menampilkan perarakan kira-kira 11,000 anggota tentera dan lebih 130 kenderaan tentera.Beliau menyalahkan Barat dan Ukraine atas konflik hari ini.

(Presiden Rusia Vladimir Putin meninggalkan Dataran Merah selepas perarakan tentera Hari Kemenangan pada 9 Mei 2022/AFP)

Putin tidak membuat sebarang pengumuman besar mengenai langkah Rusia seterusnya di Ukraine seperti yang disebut-sebut para pemimpin Amerika Syarikat dan sekutunya serta digembar-gemburkan media Barat. -AFP


Tembakan dilepaskan dari kediaman PM Sri Lanka

COLOMBO, 10 Mei - Beberapa das tembakan dilepaskan dari dalam kediaman rasmi Perdana Menteri Sri Lanka pada Isnin, ketika beribu-ribu penunjuk perasaan merempuh pintu pagar utama dan membakar sebuah trak, lapor seorang wartawan AFP.Polis juga melepaskan gas pemedih mata untuk menyuraikan penunjuk perasaan yang bertindak balas terhadap serangan ke atas mereka pada awal hari oleh kumpulan yang setia kepada Perdana Menteri, Mahinda Rajapaksa.Sumber polis mengesahkan, tembakan telah dilepaskan ke udara untuk menghalang perusuh melanggar lingkaran keselamatan dalaman kediaman Perdana Menteri.

(Sebuah bas terbakar berhampiran kediaman rasmi Perdana Menteri Sri Lanka Mahinda Rajapaksa, di Colombo 9 Mei 2022/AFP)

Rajapaksa yang meletak jawatan sebagai Perdana Menteri pada awal Isnin, masih bersembunyi di kediaman itu bersama beberapa penyokong setia. -AFP


Sesi khas Majlis Hak Asasi Manusia PBB bincang pencabulan tentera Rusia di Ukraine

UNHRC akan mengadakan sesi khas pada hari Khamis untuk menangani dakwaan pencabulan hak asasi manusia Rusia semasa perangnya di Ukraine/AFP)

UKRAINE, 10 Mei - Majlis Hak Asasi Manusia Pertubuhan Bangsa Bersatu (UNHRC) akan mengadakan sesi khas pada Khamis ini untuk menangani dakwaan pencabulan oleh tentera Rusia yang semakin teruk dalam perang di Ukraine.Lebih 50 negara menyokong permintaan Kiev untuk mengadakan mesyuarat luar biasa badan hak asasi tertinggi PBB itu untuk meneliti keadaan hak asasi manusia yang semakin merosot di Ukraine berpunca daripada pencerobohan Rusia.Duta Ukraine ke PBB, Yevheniia Filipenko berkata langkah itu akan menghantar isyarat kepada Presiden Rusia Vladimir Putin.

(Duta Ukraine ke PBB, Yevheniia Filipenko bercakap pada pembukaan sesi Majlis Hak Asasi Manusia PBB di Geneva pada 28 Februari 2022/AFP)

“Bersama-sama, kami menghantar satu lagi mesej kuat kepada Putin dan kumpulan penjenayah perangnya: anda akan diasingkan seperti yang tidak pernah anda alami sebelum ini,” kata Filipenko dalam mesej video di Twitter.

"Kami mahu melihat PBB mengambil langkah praktikal untuk menangani pencabulan hak asasi manusia Rusia di Ukraine dan jenayah perang yang ia lakukan setiap hari terhadap rakyat kami," katanya.Rusia adalah ahli UNHRC sehingga Perhimpunan Agung PBB pada 7 April mengundi untuk menggantungnya daripada badan itu.Rusia kemudian segera menarik diri. -AFP


Empat maut, 70 cedera dalam insiden rempuhan di universiti Bolivia

LA PAZ, 10 Mei - Insiden tolak-menolak dan rempuhan di sebuah universiti di Bolivia pada Isnin menyebabkan empat pelajar maut dan 70 cedera apabila bom tangan gas pemedih mata diletupkan semasa perhimpunan, kata rektor dan polis.Beratus-ratus pelajar telah berkumpul di arena sukan tertutup sebuah universiti di Potosi di tenggara Bolivia untuk pemilihan majlis pelajar, kata rektor Pedro Lopez kepada pemberita."Seluruh warga universiti berkabung," tambahnya.

(Insiden tolak-menolak dan rempuhan di sebuah universiti di Bolivia pada Isnin menyebabkan empat pelajar maut dan 70 cedera/GOOGLE)

Polis berkata ketika dua kumpulan pelajar bertengkar, seseorang meletupkan tong gas pemedih mata, mencetuskan panik.Hospital awam di bandar yang mempunyai kira-kira 270,000 penduduk itu dipenuhi mangsa yang cedera dan saudara-mara mencari maklumat mengenai pelajar yang hilang.Pergaduhan antara pelajar di Bolivia bukan perkara luar biasa, dan gas pemedih mata telah digunakan dalam konfrontasi sebelum ini.Pada Mac tahun lalu, 12 pelajar maut di universiti berbeza apabila pagar runtuh dalam konfrontasi semasa perhimpunan. -AFP


43 maut dalam rusuhan penjara Ecuador

(Pemandangan di luar penjara Bellavista selepas rusuhan, di Santo Domingo De Los Colorados, Ecuador pada hari Isnin/AFP)

SANTO DOMINGO DE LOS COLORADOS, 10 Mei - Sekurang-kurangnya 43 banduan maut pada Isnin dalam rusuhan penjara terbaharu yang mengerikan di Ecuador, kata pendakwa raya.Pihak berkuasa berkata pergaduhan tercetus antara kumpulan bermusuhan, Los Lobos dan Geng R7 di dalam penjara Bellavista di sini, kira-kira 80 kilometer dari Quito.

(Pegawai polis berdiri di luar penjara selepas pihak berkuasa melaporkan bahawa mereka berjaya meleraikan rusuhan, di Santo Domingo, Ecuador, 9 Mei 2022 [REUTERS)

"Buat masa ini terdapat 43 banduan mati," kata pejabat pendakwa raya di Twitter, sambil menambah bahawa keadaan dijangka menjadi lebih buruk. -AFP


Mangsa perang Bosnia berhimpun bantah pencerobohan Ukraine

(Orang ramai berarak di pusat bandar Sarajevo suarakan sokongan dan solidariti dengan rakyat Ukraine/AFP)

SARAJEVO, 10 Mei - Beberapa ratus orang berarak Isnin di ibu negara Bosnia, yang dikepung semasa perang saudara kejam pada 1990-an, meminta Rusia menamatkan perang di Ukraine.Perang antara etnik Bosnia membunuh hampir 100,000 orang, dengan lebih 11,000 daripadanya terkorban semasa pengepungan Sarajevo oleh tentera Serb.Perarakan itu dianjurkan oleh persatuan yang mengumpulkan mangsa perang Bosnia dan keluarga mereka.

"Hentikan pembunuhan beramai-ramai di Mariupol," tertulis dalam kedua-dua bahasa Bosnia dan Inggeris pada sepanduk gergasi yang dibawa berarak, merujuk kepada pelabuhan strategik Ukraine yang dikepung dan dimusnahkan oleh tentera Rusia."Hentikan perang sekarang! Sarajevo 1992-1995, Mariupol 2022-?", tertera pada sepanduk lain.Perhimpunan itu bertepatan dengan upacara perarakan ketenteraan besar-besaran di Rusia memperingati kejayaan Kesatuan Soviet menewaskan Nazi Jerman dalam Perang Dunia II. -AFP


15 kes hepatitis kronik, tiga kematian dikesan di Indonesia

(Ibu pejabat WHO di Geneva/FOTO AFP)

JAKARTA, 9 Mei- Indonesia mengenal pasti 15 kes hepatitis kronik yang tidak diketahui puncanya selepas melaporkan tiga kematian dalam kalangan kanak-kanak.Menurut Menteri Kesihatan, Budi Gunadi Sadikin, pada taklimat media hari ini, Pertubuhan Kesihatan Sedunia (WHO) pada minggu lalu mengatakan menerima sekurang-kurangnya 228 kes daripada 20 negara yang berkemungkinan adalah hepatitis dalam kalangan kanak-kanak atau keradangan hati.Budi berkata, Indonesia mengesan 15 kes sejak negara itu melakukan siasatan terhadap penyakit berkenaan baru-baru ini, sambil menjelaskan setakat ini pihak berkuasa kesihatan belum mengenal pasti puncanya.Bagaimanapun, beliau tidak menjelaskan kesemua 15 kes adalah kanak-kanak atau pun memaklumkan rawatan yang sudah diberikan kepada pesakit.Sementara itu, sesetengah pakar kesihatan mengaitkan penyakit itu dengan jangkitan jenis adenovirus, iaitu kumpulan keluarga virus biasa yang boleh menyebabkan gejala seperti selesema atau gastrousus.

(Indonesia mengenal pasti 15 kes hepatitis kronik yang tidak diketahui puncanya selepas melaporkan tiga kematian dalam kalangan kanak-kanak/FOTO REUTERS)

Namun, terdapat juga teori perintah berkurung COVID-19 mungkin melemahkan imuniti kanak-kanak berikutan mereka kurang terdedah kepada patogen biasa semasa dalam tempoh diasingkan.Saintis juga sedang mengkaji sama ada adenovirus yang terbabit sudah bermutasi atau bertindak balas seiring dengan jangkitan lain termasuk berkemungkinan kerana COVID-19.Awal bulan ini, Indonesia melaporkan tiga kanak-kanak yang disyaki dijangkiti penyakit itu meninggal dunia di ibu negara, Jakarta.Mereka sudah menerima vaksin hepatitis, kata Kementerian Kesihatan. -REUTERS


Pilihan raya Filipina dicemari keganasan, tiga pengawal mati sepuluh cedera

(Calon Presiden, Ferdinand Marcos Jr melambai tangan kepada penyokongnya selepas mengundi di Sekolah Rendah Memorial Mariano Marcos di Batac, Ilocos Norte pada May 9, 2022/AFP)

DAVAO, 9 Mei- Tiga pengawal keselamatan terbunuh apabila lelaki bersenjata melepaskan tembakan ke pusat pengundian di wilayah bergolak selatan Filipina ketika jutaan rakyat negara itu mengundi untuk memilih presiden dan kepimpinan baharu Filipina.

Kejadian itu berlaku sejurus proses pengundian dimulakan di kawasan perbandaran Buluan di Pulau Mindanao.

Bekas Datuk Bandar, Ibrahim Mangudadatu memberitahu AFP, orang ramai yang berada dalam sekolah yang dijadikan pusat pengundian berlari menyelamatkan diri sebaik tembakan didengar.

Menurut jurucakap polis wilayah Maguindanao, Mejar Roldan Kuntong, seorang pengawal keselamatan, iaitu mangsa ke empat dilaporkan cedera.

Terdahulu sembilan orang cedera dalam lima kejadian letupan bom tangan di luar wilayah bergolak selatan Filipina beberapa jam sebelum pusat pengundian pilihan raya dibuka.

Kejadian seumpama itu agak biasa di Filipina ketika tempoh pilihan raya, apatah lagi Manila tidak mengenakan undang-undang ketat senjata api selain budaya politik agak ganas.

Bagaimanapun polis berkata, pilihan raya kali ini agak aman.

Serangan berlaku lewat Ahad malam di Datu Unsay kawasan perbandaran di Pulau Mindanao; lokasi persembunyian utama beberapa kumpulan bersenjata dan serpihan militan.

Beberapa minit kemudian, letupan turut berlaku di kejiranan Shariff Aguak, namun tidak melibatkan kecederaan mahupun kematian.

Kedua-dua bandar itu terletak di wilayah Maguindanao.

Menurut polis, ketika kejadian mangsa berjalan kaki dari kediaman mereka di kawasan pergunungan agak terpencil ke pusat pengundian yang dijadual dibuka seawal 6.00 pagi sehingga 7.00 malam di seluruh kepulauan itu.

“Menjadi kebiasaan mereka keluar awal dari kampung, berjalan kaki antara lapan hingga 12 jam perjalanan,” kata jurucakap polis wilayah, Mejar Roldan Kuntong.

(Orang ramai mengundi di sebuah gereja kecil yang dijadikan pusat pengundian pilihan raya presiden di Quezon City, Manila pada 9 Mei 2022/AFP)

Pada 2009, Maguindanao menjadi lokasi maut dalam sejarah keganasan politik di negara itu.

58 orang telah dibunuh secara beramai-ramai oleh seorang lelaki bersenjata yang didakwa bekerja dengan seorang panglima perang tempatan.

Suspek menyerang sekumpulan penduduk untuk menghalang mereka daripada menyokong pencalonan pesaing dalam pilihan raya. Belasan yang maut adalah wartawan yang membuat liputan dalam pilihan raya tersebut.

Jurucakap Suruhanjaya Pilihan Raya berkata pihaknya cuba mengesahkan sama ada letupan bom pada tengah malam Ahad itu ada kaitan dengan pilihan raya atau sebaliknya.

Calon yang disebut-sebut akan menang, calon Timbalan Presiden, Sara Duterte yang juga merupakan bekas Datuk Bandar Davao City memberitahu pemberita bahawa dia berharap pengundi tidak akan "berputus asa" susulan keganasan itu.

Pilihan raya kali ini menyaksikan persaingan bagi merebut lebih 18,000 jawatan daripada Presiden sehingga Ahli Majlis Perbandaran.

Anak lelaki bekas pemimpin diktator, Ferdinand Marcos Junior diramal akan memenangi calon presiden sekali gus mengembalikan keluarga ke puncak kuasa politik.

Sebanyak 10 calon bersaing untuk menggantikan Presiden Filipina, Rodrigo Duterte.

Pilihan raya itu juga dilihat kebanyakan pihak sebagai sebagai penentu kepada demokrasi Filipina. –AFP


Berjuta-juta rakyat Filipina keluar mengundi hari ini pilih presiden baharu

BATAC CITY, 9 Mei- Pilihan raya bagi memilih presiden baharu Filipina bermula hari ini menyaksikan berjuta-juta rakyat negara itu keluar mengundi.Rakyat Filipina yang memakai pelitup muka mula beratur sejak subuh untuk mengundi di sekolah dan beberapa pusat pengundian lain di seluruh negara.Tempoh mengundi bermula pada pukul 6 pagi waktu tempatan dan berakhir pada 7 malam.Jumlah keluar mengundi dijangka tinggi dalam kalangan 65 juta rakyat Filipina yang layak mengundi, dengan lebih 60,000 anggota keselamatan dikerah bagi mengawal proses pilihan raya.Selepas tempoh berkempen yang getir, kaji selidik menunjukkan Ferdinand Marcos Jr, anak kepada bekas diktator Ferdinand Marcos dilihat berpeluang menang dan mengembalikan keluarganya ke puncak kuasa selepas bapanya digulingkan dan mereka terpaksa hidup dalam buangan.

(Calon presiden Filipina, Ferdinand Marcos Jr mengundi di Sekolah Rendah Memorial Mariano Marcos di Batac / Foto AFP)

Beliau dilihat memiliki kelebihan dan mendahului dengan dua angka berbanding pesaingnya, Leni Robredo yang juga Naib Presiden Filipina.

Lobredo dilihat terpaksa mengharapkan peratusan keluar mengundi yang rendah atau lonjakan sokongan saat akhir untuk menang.Sejumlah 10 calon bersaing untuk menggantikan Presiden Filipina, Rodrigo Duterte, dalam pilihan raya yang dilihat banyak pihak sebagai sebagai penentu kepada demokrasi Filipina.- AFP


Masjid mesra alam Perancis yang pertama: Masjid Besar Massy

PARIS, 9 Mei- Dikenali sebagai masjid mesra alam yang pertama di Perancis, Masjid Besar Massy satu yang unik daripada segi penjimatan tenaga dan penggunaan sumber semula jadi secara cekap.Masjid yang dibina di Massy, dipinggir selatan Paris, menarik perhatian ramai dengan struktur kubah kaca selain menara masjid yang sebahagian besar juga diperbuat menggunakan kaca serta tingkap dari lantai hingga ke siling, menurut Agensi Anadolu.Dengan dinding penebat dua lapisan, sistem pemanasan bawah lantai dan lampu LED, ia memastikan penggunaan sumber tenaga yang cekap.Masjid yang dirasmikan pada 2019 itu menggunakan air hujan yang ditadah bagi tujuan pembersihan dan penyiraman tumbuhan hijau.Bumbung masjid mempunyai salutan vegetatif menghalang kehilangan tenaga dan haba serta menghasilkan oksigen, tambahnya.

Masjid itu menelan belanja hingga €4.5 juta (AS$4.74 juta) keseluruhan dan dibina atas sumbangan umat Islam di Massy dan seluruh Perancis.Mahmoud Ismail, pengerusi Majlis Umat Islam di Massy, berkata pembinaan masjid itu berdasarkan ajaran Nabi Muhammad 1,400 tahun lalu dan mengambil kira prinsip ekologi dalam al-Quran."Nabi Muhammad menggalakkan perlindungan terhadap tumbuh-tumbuhan dan haiwan, serta mengelakkan pembaziran," kata Ismail.


Polis Thailand tahan 89 warga Myanmar dipercayai cuba seludup masuk ke Malaysia

NARATHIWAT, 9 Mei- Polis Thailand menahan 89 warga Myanmar termasuk sembilan wanita yang dipercayai cuba menyeludup masuk ke Malaysia, di Tak Bai, Narathiwat, selatan Thailand.Timbalan Ketua Polis Narathiwat Kol. Pol. Thawatchai Duksukkaew berkata kesemua mereka ditangkap dalam dua serbuan pada Sabtu di dua buah rumah sewa di Tak Bai.Tiga buah trak pikap yang dipercayai digunakan untuk menghantar warga Myanmar terlibat turut dirampas.“Siasatan awal mendapati kesemua warga Myanmar itu sedang menunggu masa yang sesuai untuk memasuki Malaysia.

“Polis sedang memburu empat lelaki tempatan yang merupakan pemandu trak pikap yang telah meloloskan diri ketika serbuan,” katanya pada satu sidang media di sini, semalam.Sementara itu, Ketua Tentera Wilayah Narathiwat, Chalermporn Khamkhiao berkata pihak berkuasa Thailand akan mempertingkatkan kawalan di sempadan bagi mengekang penyeludupan manusia.


Kebakaran rumah jagaan warga emas, empat penghuni maut

SOFIA, 8 Mei- Kebakaran di sebuah rumah jagaan orang tua di timur Bulgaria telah mengorbankan empat penghuni.Seorang wanita berusia 88 tahun dan tiga lelaki berusia 73-78 maut dalam kebakaran semalaman di bandar Varna, kata pegawai polis wilayah Petya Kupova.Penyiasat tidak menolak kebakaran dimulakan oleh seorang penghuni yang mengalami masalah psikiatri di rumah yang kekurangan kakitangan penjagaan, terutamanya pada waktu malam.Julai lalu, empat orang maut dalam kebakaran di pusat jagaan lain dengan pemilik yang sama dan pada November, sembilan orang maut di sebuah rumah juga di wilayah Varna.Siasatan terhadap kebakaran tersebut masih dijalankan tetapi pendakwa raya berkata banyak peraturan dilanggar di rumah persaraan di sekitar wilayah itu.Kebakaran terbaharu itu susulan aduan daripada saudara-mara penghuni sebuah klinik psikiatri mengenai layanan buruk dan juga kematian sejurus selepas dimasukkan ke kemudahan itu.Majlis Eropah menggariskan pada bulan November "ketidakupayaan berterusan" Bulgaria untuk menerima pakai pembaharuan untuk memodenkan rumah jagaan sosial dan psikiatri, walaupun 25 tahun laporan mengenai isu itu daripada Jawatankuasa Pencegahan Penyeksaan majlis itu.-AFP


Kanak-kanak tujuh tahun, korban pertama taun di Sudan Selatan

JUBA, 8 Mei- Selepas lima tahun, wabak taun kembali menghantui Sudan Selatan.Penyakit tersebut telah membunuh seorang kanak-kanak dan menjangkiti 30 orang setakat ini, kata pegawai kesihatan."Kementerian Kesihatan ingin memaklumkan kepada orang ramai bahawa wabak taun telah diisytiharkan di daerah Rubkona, Negeri Perpaduan," kata kementerian itu dalam satu kenyataan."Sehingga kini, sejumlah 31 kes termasuk satu kematian telah dilaporkan dari pekan Rubkona dan kem IDP Bentiu" dan pegawai kesihatan sedang menyiasat sama ada terdapat yang lain, katanya.Mangsa maut ialah seorang kanak-kanak berusia tujuh tahun yang meninggal dunia pada 25 Mac. Semua yang lain dijangkiti telah dirawat dan dikeluarkan dari hospital, katanya.Wabak tersebut menyaksikan peningkatan yang berterusan dalam kes cirit-birit di kawasan yang terjejas, katanya.Ia menandakan kes taun pertama di negara tersebut sejak Disember 2017, yang menyaksikan berakhirnya wabak yang bermula pada Jun 2016 dan membunuh 436 orang.Taun boleh dirawat dengan antibiotik dan penghidratan tetapi boleh membunuh dalam beberapa jam jika tidak dirawat.Ia disebabkan oleh kuman yang biasanya disebarkan oleh sanitasi yang buruk. Orang ramai dijangkiti apabila mereka menelan makanan atau air yang membawa pepijat.Pertubuhan Kesihatan Sedunia (WHO) berkata pada awal 2021 terdapat antara 1.3 juta dan empat juta kes taun di seluruh dunia, yang membawa kepada antara 21,000 dan 143,000 kematian.-AFP


Raja Salman masuk hospital

RIYADH, 8 Mei- Raja Arab Saudi, Raja Salman dimasukkan ke hospital untuk menjalani ujian yang tidak didedahkan, lapor media kerajaan Ahad.Kerajaan itu secara amnya berusaha untuk memadamkan spekulasi mengenai kesihatan raja berusia 86 tahun itu, yang telah memerintah negara pengeksport minyak terkemuka dan ekonomi terbesar dunia Arab sejak 2015.Raja Salman memasuki Hospital Pakar King Faisal di bandar pantai Jeddah pada hari Sabtu "untuk menjalankan beberapa pemeriksaan kesihatan", menurut laporan rasmi, memetik kenyataan mahkamah diraja."Semoga Tuhan memelihara Penjaga Dua Masjid Suci dan semoga dia menikmati kesihatan dan kesejahteraan," kata kenyataan itu.Pada 2017, Arab Saudi menolak laporan dan spekulasi bahawa raja merancang untuk turun takhta dan menyerahkan kepada anaknya Putera Mahkota Mohammed bin Salman, pemerintah de facto negara itu.Raja Salman menjalani pembedahan untuk membuang pundi hempedunya pada 2020.Dia dimasukkan ke hospital baru-baru ini pada bulan Mac, untuk apa yang media gambarkan sebagai "ujian perubatan yang berjaya" dan untuk menukar bateri perentak jantungnya.Di bawah pemerintahannya, Arab Saudi telah melancarkan pembaharuan ekonomi yang bercita-cita tinggi untuk era pasca minyak dan memberikan lebih banyak hak kepada wanita, sambil mengamalkan dasar luar yang lebih tegas.- AFP


PM Sri Lanka diejek orang awam ketika melawat kuil

COLOMBO, 8 Mei- Perdana Menteri Sri Lanka Mahinda Rajapaksa telah dicemuh dan dikritik secara terang-terangan pada lawatan awam pertamanya pada Ahad sejak protes meletus di seluruh negara yang menuntut keluarga pemerintahnya meletakkan jawatan berikutan krisis ekonomi yang semakin teruk.Berbulan-bulan catuan makanan, bahan api dan ubat-ubatan yang teruk telah menyebabkan penderitaan yang meluas di seluruh pulau Asia Selatan itu, yang mengalami kemelesetan ekonomi yang paling teruk pernah berlaku.Ahad menyaksikan perdana menteri, saudara kepada Presiden Gotabaya Rajapaksa, melawat salah satu kuil Buddha paling suci yang menempatkan pokok yang dikatakan berusia 23 abad di Anuradhapura.Tetapi berpuluh-puluh lelaki dan wanita membawa sepanduk tulisan tangan dan melaungkan slogan menuntut "pencuri" diharamkan dari bandar suci itu, yang terletak 200 kilometer (125 batu) di utara Colombo."Kami akan menyembah kamu jika kamu berundur (sebagai Perdana Menteri) dan pergi," jerit seorang lelaki.Komando Pasukan Petugas Khas (STF) bersenjata lengkap dikerahkan manakala polis bergerak untuk membersihkan jalan bagi konvoi enam kenderaan Rajapaksa. Pegawai berkata perdana menteri akan kembali ke ibu negara dengan helikopter.Beberapa jalan utama di negara ini disekat oleh orang ramai yang membantah kekurangan gas memasak, petrol dan diesel.Kementerian pertahanan dalam satu kenyataan berkata penunjuk perasaan berkelakuan "provokatif dan mengancam" serta mengganggu perkhidmatan penting.Kerajaan mengisytiharkan darurat yang memberikan kuasa penuh kepada tentera untuk menangkap dan menahan orang pada hari Jumaat, selepas kesatuan sekerja membawa negara itu ke keadaan terhenti secara maya dalam usaha untuk menekan Presiden Gotabaya Rajapaksa supaya berundur.Presiden, bagaimanapun tidak kelihatan di khalayak ramai sejak puluhan ribu rakyat cuba menyerbu kediaman peribadinya di Colombo pada 31 Mac.Sejak 9 April, beribu-ribu orang telah berkhemah di hadapan pejabatnya di Colombo.- AFP


Pengawal pantai Greece selamatkan 106 imigran di Laut Aegean.

ATHENS, 8 Mei- Pengawal pantai Greece menyelamatkan 106 pendatang termasuk ramai kanak-kanak dari bot layar yang separuh karam di Laut Aegean, pada Ahad.Dalam satu kenyataan, pengawal pantai berkata, imigran itu ditemui berhampiran pulau tenggara Kos, tidak jauh dari pantai Turki.Kumpulan itu, daripada pelbagai bangsa yang tidak didedahkan, termasuk 14 wanita dan 20 kanak-kanak.Semua imigran berjaya diselamatkan dan tiada yang dilaporkan terkorban.- AFP


Taliban wajibkan wanita Afghanistan tutup penuh bahagian tubuh

KABUL, 8 Mei- Wanita di Afghanistan diarah menutup penuh bahagian tubuh mereka ketika berada di khalayak ramai.

Peraturan tersebut diluluskan pemimpin tertinggi Afghanistan dan ketua Taliban Hibatullah Akhundzada, pada Sabtu.

"Golongan itu yang tidak terlalu tua atau muda mesti menutup muka kecuali mata untuk memenuhi tuntutan syariah bagi mengelakkan provokasi apabila bertemu lelaki bukan mahram.

Kaedah terbaik adalah dengan memakai chadori (burqa dari kepala hingga ke kaki) kerana itu tradisi dan tanda hormat," kata satu arahan atas namanya yang dikeluarkan oleh pihak berkuasa Taliban, pada satu majlis di Kabul.

(Seorang wanita memakai burqa, pakaian tradisi yang menutup penuh bahagian tubuh dari kepala hingga kaki / Foto AFP)

Arahan tersebut merupakan sekatan paling tegas dilaksana ke atas wanita Afghanistan sejak Taliban merampas kuasa pada Ogos tahun lalu.

Sebelum ini Taliban berjanji akan melonggarkan sekatan berbanding pemerintahan sebelum ini antara tahun 1996 hingga 2001 apabila ia disifatkan mencabul hak asasi manusia.

Namun sekatan tetap dilakukan ke atas wanita dengan larangan untuk menyertai sektor awam, pendidikan menengah, dan bergerak sendirian di luar bandar.

Sejak mereka kembali berkuasa, Kementerian Penggalakan Kebajikan dan Pencegahan Maksiat mengeluarkan garis panduan mengenai pakaian yang harus dipakai wanita tetapi perintah yang dikeluarkan pada Sabtu merupakan yang pertama.

Kumpulan itu mencetuskan kemarahan antarabangsa pada Mac apabila mereka mengarahkan sekolah menengah untuk pelajar perempuan ditutup, hanya beberapa jam selepas dibuka semula buat kali pertama, sejak mereka merampas kuasa.- AFP


Israel musnahkan rumah penduduk Palestin, cetus pertelingkahan baharu

SILAT AL-HARITHIYAH, 7 Mei- Tentera Israel memusnahkan kediaman penduduk Palestin yang didakwa membunuh peneroka haram Israel, sekaligus mencetuskan pertelingkahan baharu.

Letupan menghancurkan pangsapuri Omar Jaradat di perkampungan Silat al-Harithiya berhampiran bandar Jenin, di utara Tebing Barat.

Pertempuran dengan tentera Israel menyaksikan penduduk Palestin membaling batu dan bom api yang dibalas dengan tembakan senjata semi automatik.

Dua rakyat Palestin dilaporkan cedera dalam pertempuran tersebut.Pertempuran itu menambahkan lagi ketegangan di Israel dan Tebing Barat ketika pemburuan secara besar-besaran diteruskan untuk mencari dua rakyat Palestin yang didakwa membunuh tiga warga Israel dalam serangan menggunakan kapak berhampiran Bailtulmaqdis.

Israel menuduh Omar Jaradat dan dua ahli keluarganya membunuh seorang pelajar, Yehuda Dimentman, 25, pada 16 Disember tahun lepas.

(Seorang lelaki Palestin duduk di dalam runtuhan kediaman yang dimusnahkan tentera Israel / Foto AFP)

Pihak keselamatan Israel sebelum ini merobohkan tiga lagi rumah ahli keluarga Jaradat di Silat al-Harithiya.

Operasi pada Februari dan Mac itu turut mencetuskan perbalahan apabila tentera Israel menembak mati remaja Palestin.

Israel sering merobohkan rumah rakyat Palestin yang didakwa melakukan serangan terhadap Israel.

Kira-kira 475,000 peneroka haram Yahudi tinggal di Tebing Barat bersama lebih 2.9 juta rakyat Palestin yang menyalahi undang-undang antarabangsa.- AFP


Indonesia rampas kapal disyaki eksport minyak kelapa sawit

JAKARTA, 5 Mei- Pihak berkuasa Indonesia merampas sebuah kapal tangki yang membawa minyak kelapa sawit keluar dari negara itu dan melanggar larangan eksport komoditi tersebut sejak ia dikuatkuasakan minggu lalu.

Panglima Tentera Laut Indonesia, Laksamana Agung Prasetiawan memaklumkan, kapal berkenaan membawa 34 kontena mengandungi olein sawit yang ditapis, diluntur dan dinyahbau (RBD) yang merupakan jenis bahan larangan eksport buat masa ini.

"Sebuah kapal perang Indonesia memintas MV Mathu Bhum berbendera Singapura pada Rabu ketika ia menuju ke Malaysia," katanya menerusi satu kenyataan.

(Laksamana Agung Prasetiawan memeriksa kontena membawa minyak kelapa sawit di pelabuhan Belawan, Medan,yang ditahan ketika menuju Malaysia / Foto AFP)

Negara pengeluar minyak kelapa sawit terbesar dunia berkenaan, melarang eksport bahan tersebut bagi mengekang kekurangan dan kenaikan harga domestik.

Indonesia mengeluarkan kira-kira 60 peratus daripada minyak kelapa sawit dunia, yang digunakan dalam pelbagai produk, seperti kosmetik dan sapuan coklat.

Satu pertiga daripada pengeluarannya digunakan secara domestik.

Sementara itu, Pertubuhan Makanan dan Pertanian, Pertubuhan Bangsa Bersatu (PBB) menyatakan, pencerobohan Rusia ke atas Ukraine telah mengakibatkan harga minyak sayuran mencecah paras tertinggi sejak beberapa minggu kebelakangan ini.Pengeluar di Indonesia keberatan menjual minyak kelapa sawit di pasaran tempatan susulan eksport komoditi tersebut dilihat memberi lebih keuntungan berikutan harga antarabangsa yang tinggi.

Sehubungan itu, pihak berkuasa tempatan mengawal harga minyak kelapa sawit kerana bimbang dengan kemarahan orang awam memandangkan pengguna di beberapa bandar terpaksa beratur berjam-jam di pusat pengagihan untuk membeli minyak masak pada harga subsidi.

Larangan eksport oleh Indonesia menyebabkan harga kelapa sawit, kacang soya, biji sesawi Eropah dan minyak kanola, berada pada paras tertinggi dalam sejarah.

Negara itu bercadang membenarkan semula eksport apabila harga pukal tempatan bagi minyak masak jatuh kepada 14,000 rupiah (RM4.22), selepas meningkat kepada 26,000 rupiah (RM7.84).

Semalam, harga minyak kepala sawit jatuh kepada 17,200 rupiah (RM5.18).- AFP


Rundingan bantuan kemanusiaan ASEAN ke Myanmar berakhir

PHNOM PENH, 7 Mei - Rundingan mengenai bantuan kemanusiaan ASEAN untuk Myanmar yang berakhir pada Jumaat sepakat mempercepat agihan bantuan kemanusiaan dan vaksin COVID-19 kepada golongan memerlukan, memetik kenyataan ASEAN.

(Rundingan mengenai bantuan kemanusiaan ASEAN untuk Myanmar di Phnom Penh)

Dianjurkan di Phnom Penh, Kemboja, secara hibrid, ia dipengerusikan bersama Timbalan Perdana Menteri dan Menteri Luar Kemboja Prak Sokhonn, selaku wakil khas pengerusi ASEAN ke Myanmar, dan Lim Jock Hoi, setiausaha agung ASEAN merangkap Penyelaras Bantuan Kemanusiaan ASEAN, lapor Xinhua.Rundingan itu turut membincangkan kerangka kerja dan cabaran bantuan kemanusiaan serta pentadbiran vaksin COVID-19 di Myanmar.- BERNAMA


AS umum pakej baharu pembekalan senjata kepada Ukraine

WASHINGTON, 7 Mei - Presiden Amerika Syarikat (AS), Joe Biden mengumumkan pakej baharu pembekalan senjata kepada Ukraine bernilai AS$150 juta untuk menangkis pencerobohan Rusia."Saya mengumumkan satu lagi pakej bantuan keselamatan kepada Ukraine. "AS meneruskan sokongan kepada rakyat Ukraine yang berani mempertahankan negara mereka dari pencerobohan berterusan Rusia," katanya dalam satu kenyataan.

(Seorang penduduk berjalan melepasi rumah yang musnah di bandar pelabuhan selatan Mariupol, Ukraine, 5 Mei 2022/REUTERS)

Menurut pegawai kanan AS, pakej baharu itu termasuk 25,000 peluru artileri 155mm, radar dan peralatan lain.Sejak 24 Februari lalu, AS sudah menyegerakan bantuan persenjataan bernilai AS$3.4 bilion kepada Ukraine.Selain melatih beberapa pasukan tentera Ukraine di luar negara bagi mengendalikan kereta kebal.-AFP


Angka korban insiden letupan gas di Havana cecah 22 orang

HAVANA, 7 Mei - Angka korban akibat letupan gas yang memusnahkan hotel mewah Saratoga, Havana, Cuba kini mencecah 22 orang, manakala lebih 50 orang dilaporkan cedera.Menurut Pengarah Hospital Calixto Garcia, Miguel Garcia, mangsa yang tercedera kini sedang menerima rawatan, 11 daripadanya dalam keadaan kritikal.Sekurang-kurangnya seorang wanita yang dihubungi penyelamat masih hidup di dalam serpihan itu, kata pegawai, mereka juga percaya lebih ramai lagi masih terperangkap dan anjing pengesan sedang mencari mangsa.Usaha mencari dan menyelamat mangsa masih diteruskan.

(Pekerja penyelamat dilihat di hadapan Hotel Saratoga selepas letupan besar yang memusnahkan bangunan itu, semalam/AFP)

Presiden Miguel Diaz-Canel melawat lokasi letupan dan mangsa di hospital.Pengarah Hospital Hermanos Almejeiras, Miguel Hernan Estevez berkata seorang budak lelaki berusia dua tahun telah menjalani pembedahan.Sementara itu, Menteri Pelancongan, Juan Carlos berkata bahawa pihaknya tidak mempunyai maklumat bahawa mana-mana warga asing sama ada cedera atau terbunuh. "Bagaimanapun, itu adalah maklumat awal", katanya.Kejadian tersebut berlaku semalam di hotel yang terletak di Paseo del Prado.-AFP


41 lagi tawanan warga Ukraine dibebaskan

(Seorang lelaki yang dipindahkan dari kilang keluli Azovstal, Mariupol berjalan di pusat penginapan sementara di kampung Bezimenne, semasa konflik Ukraine-Rusia di Wilayah Donetsk, 6 Mei 2022/REUTERS)

KIEV, 7 Mei - 41 lagi tawanan perang warga Ukraine dibebaskan Rusia, pada Jumaat.Timbalan Perdana Menteri Ukraine, Iryna Vereshchuk dalam satu kenyataan di Telegram berkata antara yang dibebaskan ialah 28 askar dan 13 orang awam.11 daripadanya wanita dan seorang ahli agama."Satu lagi pertukaran tawanan telah berlaku, 41 orang termasuk 11 wanita telah dibawa pulang," katanya.

(Timbalan Perdana Menteri Ukraine, Iryna Vereshchuk/REUTERS)

Beliau bagaimanapun tidak memperincikan jumlah tawanan warga Rusia yang dibebaskan sebagai pertukaran.Beberapa pertukaran tawanan telah dilaksanakan sejak Rusia menyerang Ukraine pada 24 Februari lalu.Pertukaran terakhir pada 30 April, melibatkan 14 warga Ukraine, seorang seorang askar wanita yang hamil.-AFP


Korea Utara disyaki buat persediaan lancar ujian nuklear bulan ini

WASHINGTON, 7 Mei - Korea Utara disyaki sedang membuat persiapan untuk melancarkan ujian nuklear seawal bulan ini, yang pertama sejak 2017.Jurucakap Jabatan Negara Amerika Syarikat, Jalina Porter berkata, berdasarkan pemantauan dan penilaian yang dibuat, Pyongyang dipercayai sedang menyediakan tapak ujian Punggye-ri bagi tujuan pelancaran."Penilaian ini konsisten dengan kenyataan awam DPRK baru-baru ini," katanya kepada pemberita.Maklumat yang diperoleh telah dikongsi dengan negara-negara sekutu dan rakan kongsi."Kami akan terus menyelaras rapat dengan mereka juga", katanya.

(Orang ramai menonton televisyen mengenai siaran berita ujian peluru berpandu Korea Utara, di Seoul pada 4 Mei/AFP)

Presiden Amerika Syarikat, Joe Biden pergi ke Jepun dan Korea Selatan, di mana kebimbangan mengenai Pyongyang dijangka menjadi agenda utama.Ujian nuklear Korea Utara mungkin bertepatan dengan ucapacara angkat sumpah Presiden baharu Korea Selatan, Yoon Suk-yeol pada Selasa ini.Yoon sebelum ini berikrar akan mengambil tindakan lebih keras terhadap Pyongyang.Korea Utara menjalankan enam ujian nuklear sebelum memulakan diplomasi luar biasa berprofil tinggi dengan Amerika Syarikat, dengan bekas presiden Donald Trump bertemu tiga kali dengan pemimpin Kim Jong Un.Walaupun pengisytiharan Trump bahawa kedua-duanya "jatuh cinta," pertemuan mereka tidak menghasilkan persetujuan untuk merungkai program nuklear Korea Utara.Pyongyang menunjukkan sedikit minat untuk meneruskan rundingan sejak pemergian Trump.-AFP


Jerman akan hantar tujuh kereta kebal dan lima sistem artileri ke Ukraine

SLOVAKIA, 6 Mei - Jerman akan menghantar tujuh kereta kebal bergerak sendiri ke Ukraine, di samping lima sistem artileri.

Menteri Pertahanan Jerman, Christine Lambrecht berkata negara itu telah mengubah dasar lamanya untuk tidak menghantar senjata berat ke zon perang minggu lalu.Ini berikutan tekanan di dalam dan luar negara supaya ia membantu Ukraine menangkis serangan Rusia.Senjata berat itu akan dihantar beberapa minggu lagi sebaik sahaja ia diselenggarakan.Sementara itu Ketua pertahanan Jerman, Jeneral Eberhard Zorn yakin tentera Ukraine berkebolehan untuk mengendalikan kereta kebal buatan Soviet itu.

“Kami perlu menghadapi pencerobohan Rusia, kami perlu menyokong Ukraine dalam perjuangan ini, dalam perang ini,” kata Menteri Pertahanan Belanda Kajsa Ollongren pada sidang akhbar bersama Lambrecht.Kiev telah meminta 12 kereta kebal bergerak sendiri dan latihan pantas untuk menggunakan senjata dengan cekap di medan perang, kata Ollongren di pangkalan udara Sliac, di mana Jerman dan Belanda telah menyediakan bateri pertahanan peluru berpandu sejak Rusia menyerang Ukraine."Latihan kumpulan pertama kira-kira 20 tentera Ukraine menggunakan Panzerhaubitze 2000 dijangka bermula minggu depan di bandar Idar-Oberstein, Jerman, kata Zorn. "Askar-askar ini mempunyai pengalaman dalam mengendalikan kereta kebal buatan Soviet itu. Panzerhaubitze 2000 adalah salah satu senjata artileri paling berkuasa dalam inventori Bundeswehr dan boleh mencapai sasaran pada jarak 40 km (25 batu).Rayuan Ukraine untuk mendapatkan senjata berat semakin meningkat sejak Moscow telah melakukan serangan yang paling hebat di timur dan selatan negara itu, selepas gagal menawan ibu kota Kiev.-REUTERS


Elak terima vaksin keluaran J&J, boleh akibatkan pembekuan darah

WASHINGTON, 7 Mei - Hanya individu dewasa yang mempunyai alasan kukuh boleh menolak menerima suntikan vaksin COVID-19 Johnson & Johnson (J&J).Ia susulan laporan bahawa vaksin jenis itu mengakibatkan pembekuan darah serta kesan lain berbanding Pfizer dan Moderna.Dalam satu kenyataan, Pusat Kawalan dan Pencegahan Penyakit (CDC) menasihati orang ramai supaya mengelakkannya dan turut disokong Pentadbiran Makanan dan Ubat-Ubatan (FDA).

Enam puluh kes pembekuan darah yang jarang berlaku dan berpotensi mengancam nyawa dengan tahap platelet darah yang rendah, dilaporkan sejak Mac lalu dengan sembilan kematian setakat ini.Hanya 18.7 juta dos vaksin J&J diberikan di AS kira-kira 3.2 peratus daripada jumlah keseluruhan 577 juta.-AFP


Thailand buka klinik 'long COVID', bantu pesakit jalani rawatan

BANGKOK, 7 Mei - Thailand akan membuka klinik 'long COVID' bermula minggu hadapan bagi menyokong dan menyediakan rawatan bagi pesakit yang mengalami kesan jangka panjang COVID-19.Setiausaha Tetap Pentadbiran Metropolitan Bangkok (BMA), Khachit Chatchavanich berkata sembilan klinik 'long COVID' akan dibuka di hospitalnya, mulai Isnin ini."Pesakit yang pulih sepenuhnya daripada jangkitan COVID-19 selama lebih sebulan dan mengalami keadaan selepas COVID-19 serta gejala berlarutan akan menerima rawatan di klinik ini dengan perkhidmatan memfokuskan kepada pemantauan simptom mereka," katanya menerusi kenyataan.Sembilan klinik itu akan dibuka seminggu sekali di setiap hospital pada hari dan slot masa berbeza, selain bakal dikendalikan pengamal am, jururawat dan pakar terapi.

Mengikut Pertubuhan Kesihatan Sedunia (WHO), kebanyakan pesakit COVID-19 pulih sepenuhnya. Namun, bukti menunjukkan kira-kira 10 hingga 20 peratus pesakit mengalami pelbagai kesan jangka pertengahan dan panjang selepas pulih.Kesan jangka pertengahan dan panjang itu secara kolektif dikenali sebagai keadaan selepas COVID-19 atau 'long COVID' dan gejalanya bertahan selama empat minggu atau lebih selepas jangkitan awal.Sesetengah orang mengalami pelbagai kesan termasuk keletihan, sesak nafas dan kabut otak manakala sebahagian lagi mungkin mengalami kesan psikologi sebagai sebahagian daripada keadaan selepas COVID-19.–BERNAMA


COVID-19: Myanmar mula guna vaksin Sinopharm keluaran tempatan

YANGON, 7 Mei - Myanmar mula memberikan suntikan vaksin COVID-19 keluaran tempatan kepada rakyatnya.Hospital Zeb Dire di Nay Pyi Taw dipilih menjadi perintis program inokulasi membabitkan vaksin Sinopharm keluaran tempatan, atau dikenali vaksin Myancopharm.Kementerian Kesihatan Myanmar dalam satu kenyataan berkata, pihaknya menerima sejumlah satu juta dos vaksin Myancopharm daripada Kementerian Perindustrian pada 29 dan 30 April, dan memulakan program vaksinasi kepada golongan disasarkan.

Melalui kolaboratif dengan Sinopharm, syarikat farmaseutikal di Myanmar membuat pengisian dan menyiapkan vaksin COVID-19 jenis Myancopharm sejak 23 Mac, dengan kapasiti awal sebanyak 10 juta dos.Data kementerian berkenaan menunjukkan, setakat 30 April, sebanyak 91.9 peratus penduduk Myanmar berumur 18 tahun dan ke atas telah divaksin, manakala sebilangan besar bekalan vaksin tersebut adalah diimport atau didermakan China, yang banyak membantu negara itu mengekang wabak.


Juruterbang mengadu lapangan terbang baharu Mexico City timbulkan isu keselamatan

MEXICO CITY, 6 Mei - Pembukaan lapangan terbang antarabangsa kedua untuk Mexico City telah mengakibatkan insiden keselamatan termasuk amaran bahawa pesawat berada dalam bahaya terbang ke dalam tanah, kata persatuan juruterbang.Pengawal trafik udara nampaknya menerima sedikit latihan dan sokongan tentang cara mengendalikan konfigurasi baharu, kata Persekutuan Persatuan Juruterbang Penerbangan Antarabangsa (IFALPA) dalam buletin keselamatan bertarikh 4 Mei.

(Pembukaan Lapangan Terbang Antarabangsa Felipe Ángeles yang baharu di Mexico telah menyebabkan beberapa insiden di ruang udara Mexico City/GOOGLE)

Organisasi itu berkata ia "telah dimaklumkan tentang beberapa insiden membabitkan pesawat" di Lapangan Terbang Antarabangsa Mexico City, sejak Lapangan Terbang Antarabangsa Felipe Angeles dibuka di utara ibu negara pada 21 Mac.Ini termasuk pesawat yang tiba "dengan keadaan bahan bakar rendah disebabkan tempoh pegangan tidak dirancang, lencongan untuk kelewatan yang berlebihan dan amaran sistem amaran jarak darat (GPWS) yang ketara," katanya.Pakar sebelum ini membangkitkan cabaran mengendalikan dua lapangan terbang di bandar yang dikelilingi gunung dan pada ketinggian lebih 2,200 meter (sekitar 7,300 kaki) dari paras laut. -AFP


Pilihan Raya UK: Undian ditutup, Ireland Utara diramal catat keputusan bersejarah

(Proses pengiraan undi di Dewan Perbandaran Wandsworth, London, Britain 5 Mei 2022/REUTERS)

LONDON, 6 Mei - Undian ditutup Khamis bagi pilihan raya tempatan dan serantau United Kingdom yang diramal mencatat keputusan bersejarah di Ireland Utara, sekali gus meningkatkan tekanan terhadap Perdana Menteri Britain, Boris Johnson.Pertandingan untuk menguasai majlis perundangan di Belfast boleh menyaksikan parti nasionalis pro-Ireland menang buat kali pertama dalam sejarah bergolak wilayah British.Keputusan dijangka mula diperoleh hari ini.

Ia boleh mempunyai implikasi perlembagaan yang besar untuk masa depan empat negara UK, dengan parti Sinn Fein yang diramal menang, komited kepada pengundian mengenai penyatuan semula dengan Ireland.Pengundi telah memilih majlis perundangan di Scotland, Wales dan sebahagian besar England, dengan Johnson menghadapi ujian populariti pertengahan penggal yang penting.Keputusan buruk boleh mencetuskan semula rasa tidak puas hati dalam kalangan Konservatif yang memerintah tentang kepimpinannya, selepas beliau terpalit dengan beberapa skandal baru-baru ini.Johnson, 57 tahun, meraih kemenangan besar dalam pilihan raya umum 2019 setelah berikrar untuk membawa UK keluar daripada Kesatuan Eropah dan menghentikan ketidaksamaan serantau yang berleluasa.Walaupun menepati ikrar Brexitnya, sebahagian besar rancangan domestiknya dihalang oleh pandemik COVID-19.Kedudukannya terancam ekoran kemarahan masyarakat tentang skandal "Partygate" yang melanggar perintah sekatan pergerakan pada 19 Jun 2020 dan kos sara hidup yang semakin meningkat. -AFP


Bangunan runtuh di China: Jumlah kematian meningkat kepada 53

BEIJING, 6 Mei - Pihak berkuasa meningkatkan angka kematian akibat bangunan runtuh di tengah China kepada 53, media kerajaan melaporkan pada hari Jumaat, mengumumkan penamatan misi menyelamat.Bangunan komersial di bandar Changsha itu runtuh pada Jumaat lalu.

(Pihak berkuasa sedang berusaha mengeluarkan berpuluh-puluh lagi mangsa yang terperangkap/AP)

"Kerja mencari dan menyelamat di tapak runtuhan bangunan Changsha telah selesai," kata penyiar kerajaan CCTV."Orang yang terperangkap dan tidak berkomunikasi dari tempat kejadian semuanya telah ditemui. 10 orang telah diselamatkan dan 53 orang maut."Pegawai bandar, Wu Guiying memohon maaf atas kemalangan itu semasa taklimat Jumaat berkata beliau sangat tertekan dan menawarkan permintaan maaf yang ikhlas kepada masyarakat.Orang kesepuluh yang ditarik hidup-hidup dari runtuhan sejurus tengah malam Khamis telah tertimbus dalam serpihan selama hampir enam hari, lapor media kerajaan sebelum ini.Jumlah kematian akibat runtuhan yang disahkan sebelum ini ialah 26 setakat petang Khamis. -AFP


WHO: Hampir 15 juta kematian berkaitan secara langsung atau tidak langsung dengan COVID-19

GENEVA, 6 Mei- Pertubuhan Kesihatan Sedunia (WHO) pada Khamis memaklumkan hampir 15 juta kematian di seluruh dunia dikaitkan secara langsung atau tidak langsung dengan pandemik COVID-19 menjelang akhir 2021.Menurut anggaran WHO, jumlah korban keseluruhan akibat COVID-19 adalah kira-kira 14.9 juta antara 1 Jan 2020 hingga 31 Dis 2021. Angka ini berdasarkan perbezaan antara jumlah dan anggaran kematian jika tanpa wabak berdasarkan data dari tahun-tahun sebelumnya.Selain kematian akibat jangkitan COVID-19 secara langsung, "kematian tidak langsung" adalah keadaan kesihatan lain yang menyebabkan orang ramai tidak dapat mengakses sistem kesihatan dan rawatan, kerana wabak itu, lapor Xinhua.

Menurut WHO, 84 peratus kematian tertumpu di kawasan Asia Tenggara, Eropah dan Amerika, dan kira-kira 68 peratus di 10 negara di seluruh dunia. Negara berpendapatan sederhana menyumbang 81 peratus daripada 14.9 juta kematian, manakala negara berpendapatan tinggi dan berpendapatan rendah masing-masing menyumbang 15 dan empat peratus.Angka kematian global lebih tinggi dalam kalangan lelaki (57 peratus) berbanding wanita (43 peratus) dan lebih tinggi terhadap golongan warga emas."Data ini bukan sahaja menunjukkan kesan pandemik tetapi keperluan agar semua negara melabur dalam sistem kesihatan yang lebih berdaya tahan bagi mengekalkan perkhidmatan kesihatan kritikal semasa krisis, termasuk sistem maklumat kesihatan lebih kukuh," Ketua Pengarah WHO Tedros Adhanom Ghebreyesus berkata dalam satu kenyataan.- BERNAMA


Pentagon nafi bantu Ukraine 'menyasarkan' jeneral Rusia

WASHINGTON, 6 Mei - Jabatan Pertahanan Amerika Syarikat (AS) menafikan bahawa ia menyediakan maklumat risikan mengenai lokasi jeneral Rusia di medan perang supaya tentera Ukraine boleh membunuh mereka.Mengulas laporan New York Times mengenai sokongan AS untuk tentera Ukraine, jurucakap Pentagon John Kirby berkata adalah benar Amerika Syarikat membekalkan tentera Kiev dengan perisikan tentera "untuk membantu rakyat Ukraine mempertahankan negara mereka."“Kami tidak memberi risikan mengenai lokasi pemimpin kanan tentera di medan perang atau mengambil bahagian dalam menetapkan sasaran tentera Ukraine,” kata Kirby.

Dalam pendedahan berasingan, media AS melaporkan lewat Khamis bahawa Amerika Syarikat telah berkongsi maklumat risikan yang membantu Ukraine menenggelamkan kapal perang Rusia, Moskva bulan lalu.Pegawai yang identitinya enggan didedahkan mendakwa, Washington telah mengesahkan lokasi Moskva di Laut Hitam.AS bagaimanapun tidak tahu bahawa Ukraine akan menyasarkan kapal utama itu, kata pegawai tersebut.Ukraine juga berjaya menyerang kedudukan komando Rusia dan menurut laporan, minggu lalu hampir berjaya menyerang jeneral tertinggi Rusia, Valery Gerasimov, dipercayai sedang melawat pasukan tentera di lokasi berhampiran barisan hadapan di wilayah Donbas.Tentera Ukraine telah membedil lokasi itu hanya beberapa jam selepas Gerasimov meninggalkannya, kata laporan yang tidak disahkan. -AFP


NATO cadang pertingkat kawalan sekitar Sweden, Baltik

STOCKHOLM, 6 Mei- Setiausaha Agung Pertubuhan Perjanjian Atlantik Utara (NATO), Jens Stoltenberg, berkata pertubuhan itu boleh meningkatkan kawalan di sekitar Sweden dan Laut Baltik bagi melindungi negara itu daripada campur tangan Russia ketika proses permohonan keahlian."Kita perlu ingat sejak Sweden berpotensi memohon dan NATO menjelaskan ia mahu Sweden menyertai, terdapat kewajipan sangat kuat NATO untuk menjamin keselamatan Sweden."Kami mempunyai beberapa cara untuk melakukannya, antara lain dengan mempertingkat kehadiran pasukan NATO lebih banyak di sekitar Sweden dan Laut Baltik," katanya kepada televisyen awam Sweden SVT, pada Khamis.

(Setiausaha Agung Pertubuhan Perjanjian Atlantik Utara (NATO), Jens Stoltenberg/ AFP)

Menerusi perubahan haluan bersejarah dicetuskan pencerobohan Russia ke atas Ukraine, dua negara tidak bersekutu dari segi ketenteraan, Sweden dan Finland sedang mempertimbang memohon keahlian NATO.Keputusan setiap negara dijangka dimuktamadkan dalam beberapa hari atau minggu lagi.Perluasan pakatan Atlantik berkemungkinan akan menimbulkan kemarahan Moscow, yang sudah memberi amaran mengenai 'kesan', jika jiran Nordic memohon.Antara persoalan paling mendesak ialah keselamatan kedua-dua negara ketika proses permohonan yang boleh mengambil masa beberapa bulan kerana setiap daripada 30 negara anggota NATO perlu mengesahkan sebarang bidaan keahlian.Hanya ahli penuh menerima manfaat daripada Artikel 5 NATO, prinsip asasnya ialah serangan ke atas satu ahli adalah serangan ke atas semua ahli.Stockholm dan Helsinki dalam beberapa minggu kebelakangan ini mengadakan perbincangan dengan beberapa kuasa besar NATO bagi mendapatkan 'jaminan keselamatan'.Perdana Menteri Finland, Sanna Marin berkata perbincangan sudah pun diadakan dengan Perancis, Jerman, United Kingdom dan Amerika Syarikat (AS), selain menekankan proses ratifikasi yang segera akan 'menjadi jaminan keselamatan terbaik'.Menteri Luar Sweden, Ann Linde mengakhiri lawatan ke Kanada dan AS pada Khamis, berkata republik itu bersedia menyediakan 'jenis jaminan keselamatan berbeza' ketika proses permohonan, di Washington, Selasa lalu.Ditanya AFP, jurucakap Majlis Keselamatan Negara AS berkata, beliau 'yakin' penyelesaian boleh ditemui. - AFP


Zelensky lancar platform dana awam untuk bantu Ukraine menang perang lawan Rusia

(Presiden Ukraine, Volodymyr Zelensky pada sesi taklimat di Kiev/AFP)

KIEV, 6 Mei - Presiden Ukraine, Volodymyr Zelensky pada Khamis melancarkan platform dana awam global untuk membantu Kiev memenangi perang menentang Rusia dan membina semula infrastruktur negara itu."Dalam satu klik, anda boleh menderma dana untuk melindungi pejuang kami, untuk menyelamatkan orang awam kami dan untuk membina semula Ukraine," kata Zelensky dalam bahasa Inggeris dalam video di laman Twitternya, ketika melancarkan platform United24.

(Presiden Ukraine, Volodymyr Zelensky dalam bahasa Inggeris dalam video di laman Twitternya)

"Setiap derma penting untuk kemenangan," katanya.Sembilan minggu selepas pencerobohan Rusia, bandar-bandar Ukraine telah mengalami kemusnahan yang besar."Semua dana akan dipindahkan ke bank negara Ukraine dan diperuntukkan kepada kementerian yang berkaitan," kata Zelensky.Menurut beliau, kerajaannya akan memberikan kemas kini "setiap 24 jam" tentang cara wang itu digunakan.Pemimpin Ukraine itu menyeru masyarakat awam di seluruh dunia supaya membantu Kiev mengalahkan Moscow."Hanya bersama-sama kita mempunyai potensi untuk menghentikan perang dan membina semula apa yang telah dimusnahkan oleh Rusia."Beliau berkata Ukraine akan sentiasa mengingati sumbangan mereka. -AFP


Empat angkasawan kembali ke bumi setelah 6 bulan di ISS

WASHINGTON, 6 Mei- Misi Kru-3 melibatkan empat angkasawan yang dilancarkan SpaceX berlepas ke bumi pada Khamis setelah 6 bulan berada di Stesen Angkasa Antarabangsa (ISS).Kapsul 'Crew Dragon' Space X yang membawa tiga angkasawan NASA warga Amerika Syarikat iaitu Kayla Barron, Raja Chari, Tom Marshburn dan seorang angkasawan warga Jerman dari Agensi Angkasa Eropah (ESA), Matthias Maurer.Mereka dijangka mendarat di bumi iaitu di Florida pada pukul 12.43 tengah malam Jumaat selepas 23 jam perjalanan.Mereka meninggalkan kumpulan daripada Kru-4 yang terdiri daripada seorang angkasawan Itali serta masing-masing tiga angkasawan dari Amerika dan Rusia.Sebelum berlepas, Marshburn telah menyerahkan perintah stesen kepada penggantinya iaitu Oleg Artemyev dari Rusia.Menerusi misi di ISS, Kru-3 telah melaklukan ratusan ekperimen sainstifik termasuk menanam cili di angkasa, meneroka bagaimana konkrit mengeras di angkasa dan pemantauan Bumi.-AFP

(Angkasawan dari Kru-3 , Kayla Barron, Raja Chari, Tom Marshburn dan Matthias Maurer/NASA)


Ribut pasir, lebih 1,000 orang awam dikejarkan ke hospital akibat sesak nafas

FALLUJAH, 6 Mei- Lebih 1,000 penduduk Iraq dikejarkan ke hospital akibat sesak nafas susulan ribut pasir yang melanda negara itu.Pihak berkuasa turut menggesa penduduk untuk berada di kawasan tertutup.Antara wilayah yang terjejas seperti Baghdad, Al-Anbar dan Kirkuk.Hospital di Al-Anbar melaporkan peningkatan pesakit dengan lebih 700 pesakit berkaitan pernafasan.Di wilayah tengah Salaheddin pula melaporkan 300 kes manakala di wilayah tengah Diwaniya dan Najaf masing-masing merekodkan kira-kira 100 kes.Kebelakangan ini, Iraq terdedah kepada perubahan iklim, menyaksikan jumlah penerimaan hujan rendah dengan peningkatan suhu ke ketahap paling tinggi.Para pakar turut menyatakan ancaman faktor berkenaan akan menyebabkan bencana terhadap sosial dan ekonomi negara itu.Bank Dunia turut memberi amaran kepada Iraq yang bakal berdepan penurunan 20 peratus sumber air menjelang 2050 akibat perubahan iklim.-AFP

(Ribut pasir yang melanda kawasan Fallujah, Iraq/AFP)


Maklumat risikan AS bantu Ukraine bunuh Jeneral Rusia

WASHINGTON, 6 Mei- Amerika Syarikat sudah menyerahkan hasil risikan mengenai unit Rusia yang membenarkan Ukraine menyasar dan membunuh Jeneral Rusia.Pegawai Ukraine berkata mereka sudah membunuh kira-kira 12 jeneral, satu jumlah yang mengejutkan penganalisis tentera.Bantuan tersebut adalah sebahagian daripada usaha pentadbiran Biden menyediakan maklumat risikan perang kepada Ukraine.Ini termasuk jangkaan pergerakan tentera Rusia mengenai pelan perang sulit Moscow bagi pertempuran di wilayah Donbas.Amerika memberi tumpuan untuk menyediakan lokasi dan butiran lain tentang ibu pejabat tentera Rusia yang sering berpindah-randah.

(Orang awam mula berdemonstrasi susulan tindakan perang Rusia dan Ukraine/Syot layar Fail AFP)

Tentera Ukraine menggabungkan maklumat lokasi itu dengan maklumat risikan mereka sendiri untuk melancarkan serangan meriam dan serangan-serangan lain.Amerika menegaskan ia akan memberi segala bantuan untuk memastikan kemenangan Ukraine dan tidak takut dengan tindakan balas Presiden Vladimir Putin.Sementara itu, Menteri Pertahanan Rusia, Igor Konashenkov memaklumkan dalam satu operasi melibatkan unit artileri, berjaya membunuh 600 orang tentera Ukraine."32 unit meriam, lima depoh peluru, 403 kubu, kawasan tumpuan kakitangan dan peralatan ketenteraan serta 51 kedudukan artileri Ukraine. Seramai 600 tentera dan 61 unit senjata dan peralatan ketenteraan telah musnah," kata Konashenkov.Tambahnya, ia turut memusnahkan kelengkapan penerbangan di lapangan terbang Kanatovo dan gudang penyimpanan senjata di Mykolaiv. -AFP


Paxlovid diyakini membantu kurangkan risiko kematian akibat COVID-19 - FDA

WASHINGTON, 6 Mei- Pil antiCOVID-19 Paxlovid dapat membantu mengurangkan risiko kemasukan ke hospital untuk penyakit berkaitan COVID-19 dan boleh didapati secara meluas di farmasi di Amerika Syarikat.Menurut Pentadbiran Makanan dan Ubat-ubatan (FDA) Amerika, terdapat bukti saintifik Paxlovid mampu mengurangkan risiko kemasukan ke hospital dan kematian pesakit COVID-19 ringan hingga sederhana dan yang berisiko menjadi lebih serius."FDA membenarkan penggunaan Paxlovid pada Disember 2021 untuk rawatan COVID-19 ringan hingga sederhana pada pesakit dewasa dan kanak-kanak berumur 12 tahun ke atas," lapor AFP.Walaupun bilangan kemasukan ke hospital akibat COVID-19 menurun mendadak sejak awal 2022, sesetengah pesakit berisiko tinggi masih perlu dirawat di hospital.Rawatan awal dengan Paxlovid dan terapeutik lain yang dibenarkan atau diluluskan boleh membantu mengurangkan risiko penyakit menjadi lebih teruk.Minggu lalu, Naib Presiden Amerika, Kamala Harris turut diberikan Paxlovid selepas disahkan positif COVID-19.


Peningkatan kes influenza, penduduk Australia digesa dapatkan vaksin

SYDNEY, 6 Mei- Pihak berkuasa negeri New South Wales (NSW), Australia menggesa orang ramai untuk mendapatkan vaksin menjelang musim selesema.Ini kerana kes influenza meningkat lebih daripada dua kali ganda dalam beberapa minggu kebelakangan ini.Laporan pengawasan pernafasan NSW yang dikeluarkan menunjukkan terdapat 1,024 kes influenza baharu pada minggu berakhir 30 April berbanding 478 kes minggu sebelumnya."Selain peningkatan kes selesema, pihak hospital melihat lebih ramai penghidap selesema datang dan dimasukkan ke hospital, termasuk dalam kalangan kanak-kanak kecil.Sehubungan itu, ibu bapa dinasihat memberi vaksin kepada anak-anak mereka yang berumur antara enam bulan dan lima tahun tanpa berlengah-lengah," lapor AFP.

Sementara itu, pihak berkuasa kesihatan menambah demam selesema sedang merebak secara meluas dalam masyarakat, seiring dengan tahap penularan COVID-19 yang tinggi.Penduduk diberitahu bahawa mereka selamat untuk mendapatkan kedua-dua vaksin COVID-19 dan vaksin selesema pada masa sama.Australia turut menjangkakan kes COVID-19 kembali melonjak menjelang musim sejuk ini manakala jumlah kematian dan jangkitan COVID-19 semakin meningkat di wilayah New South Wales dan Victoria.Kedua-dua wilayah itu melaporkan lebih 30,000 kes baru dan 31 kematian.Secara keseluruhan, terdapat lebih 7,000 kematian akibat COVID-19 di merata Australia.Menurut pihak berkuasa, mereka diberi amaran bahawa mereka berisiko dijangkiti COVID-19 dan selesema secara serentak.Ketua Pegawai Kesihatan Queensland berkata jika dijangkiti kedua-dua virus tersebut ia lebih teruk daripada dijangkiti salah satu virus berkenaan.-AFP


COVID-19: Penamatan perintah berkurung di Shanghai ditangguhkan

SHANGHAI, 6 Mei- Penamatan perintah berkurung di Shanghai yang sudah berlanjutan selama lima minggu terpaksa ditangguhkan selepas kes COVID-19 masih dikesan dalam komuniti.Perkembangan itu mengecewakan penduduk dan pihak berkuasa kerana kes terus meningkat walaupun China melaksanakan strategi tegas mengasingkan semua kes positif dan kontak rapat."Walaupun jumlah kes keseluruhan terus susut, jangkitan dalam komuniti masih terus berlaku. Pada Selasa ia mencatatkan 4,982 kes berbanding 5,669 kes Isnin lepas," kata kenyataan dilaporkan AFP.Selepas berjaya mencecah sifar kes baharu hujung minggu lalu, jumlah jangkitan kembali meningkat kepada lebih 50 sehari bulan ini.Pihak berkuasa Shanghai sebelum ini memaklumkan perintah berkurung hanya akan ditamatkan selepas jangkitan komuniti mencecah angka sifar.Selasa lalu, pihak berkuasa menggesa penduduk Beijing jangan keluar dari bandar jika tiada urusan penting dan hanya individu dengan kod kesihatan hijau serta negatif COVID-19 dalam tempoh 48 jam dibenarkan keluar.-AFP


Pertempuran baharu tercetus di perkarangan Masjid Al-Aqsa

BAITULMAQDIS, 5 Mei - Pertempuran meletus antara warga Palestin dengan pelampau Yahudi di perkarangan Masjid Al-Aqsa, Baitulmaqdis pada Khamis, selepas ketegangan reda selama 10 hari di tapak suci itu.Laporan agensi berita AFP menyebut, terdapat kehadiran polis yang ramai di hadapan Al-Aqsa ketika kumpulan jemaah Yahudi kembali ke tapak itu buat kali pertama bulan ini.Bulan Sabit Merah Palestin pula melaporkan, dua orang cedera dalam pertempuran."Kira-kira 600 pelampau Yahudi berkumpul di perkarangan masjid,' kata syeikh masjid Al-Aqsa, Omar al-Kiswani, kepada AFP.

(Menurut saksi, polis Israel juga menyerang dan cuba menahan jemaah Palestin selain turut melepaskan tembakan peluru getah ke arah jemaah/REUTERS)

Tapak itu adalah tempat paling suci penganut agama Yahudi, yang dikenali sebagai Temple Mount.Rakyat Palestin marah dengan peningkatan dalam lawatan Yahudi ke perkarangan Al-Aqsa kerana berdasarkan konvensyen lama, orang Yahudi boleh melawat tetapi tidak dibenarkan untuk berdoa.Bulan lepas, hampir 300 orang cedera dalam pertempuran di perkarangan Al-Aqsa antara polis Israel yang bersenjata api dengan rakyat Palestin yang hanya bersenjatakan batu dan kayu.Keganasan juga berlaku di Tebing Barat yang diduduki.Minggu lalu, Hamas yang memerintah Gaza mengancam Israel dengan serangan roket dan rumah ibadat jika tentera Israel melakukan serbuan lanjut di tapak tersebut.-AFP


Pelarian yang melukis menggunakan berus gigi dicalonkan untuk hadiah seni Australia

SYDNEY, 5 Mei - Seorang pelarian yang ditahan selama lapan tahun dalam sistem imigresen Australia yang ketat disenaraikan sebagai calon untuk memenangi hadiah seni utama negara pada Khamis untuk potret diri yang dilukisnya dengan berus gigi.Bagi artis Mostafa Azimitabar, seorang Kurdistan yang melarikan diri dari penganiayaan di Iran, penghormatan itu diterima lebih setahun selepas dia dibebaskan dari salah sebuah hotel imigresen Australia yang terkenal.Dia memberitahu AFP, pencalonan untuk Archibald, hadiah potret bernilai AUD$100,000 (AS$72,192) yang telah dianugerahkan kepada beberapa artis Australia yang paling disegani adalah "salah satu momen terbaik dalam hidup saya".Potret diri Azimitabar dicat menggunakan berus gigi, teknik yang dia mula bereksperimentasi pada 2014, sejurus selepas dimasukkan ke dalam salah satu kem tahanan imigresen luar pesisir Australia di Pulau Manus, Papua New Guinea.

(Artis Mostafa Azimitabar bergambar di hadapan karyanya, bertajuk "Potret Diri", ketika karya finalis untuk Hadiah Archibald dipaparkan di Sydney pada 5 Mei 2022/AFP)

"Saya bertanya kepada salah seorang pegawai di Manus: 'Bolehkah saya mendapatkan sedikit cat?' Saya ingin membuat beberapa karya seni kerana saya tidak mahu berputus asa'," katanya.Selepas pegawai itu berkata dia mungkin makan cat untuk mencederakan diri sendiri, Azimitabar yang kecewa kembali ke bilik yang dikongsinya dengan berpuluh-puluh lelaki.Di atas meja, dia ternampak secawan kopi dan berus gigi."Saya tidak tahu apa yang berlaku... saat itu sangat istimewa bagi saya. Saya meraih berus gigi dan meletakkannya ke dalam kopi dan saya hanya mengheretnya (di atas beberapa kertas)," katanya sambil menyifatkannya sebagai "detik kemenangan" beliau.-AFP


Dua sub-varian Omicron, lonjak kes COVID-19 di Afrika Selatan

GENEVA, 5 Mei- Dua sub-varian baharu Omicron mencetus peningkatan kes COVID-19 di Afrika Selatan.Ketua Pengarah Pertubuhan Kesihatan Sedunia (WHO), Tedros Adhanom Ghebreyesus ketika memaklumkan perkara itu berkata, saintis Afrika Selatan mula mengesan dua sub-varian iaitu BA.4 dan BA.5, yang didakwa sebagai punca peningkatan kes di negara itu.

Omicron telah lama diketahui mempunyai beberapa sub-varian, dengan BA.2 paling dominan.Beberapa mutasi tambahan diperoleh yang mungkin memberi kesan kepada ciri-ciri sub-varian berkenaan.Bagaimanapun menurut beliau, masih terlalu awal untuk mengetahui sama ada subvarian baharu itu menyebabkan gejala lebih teruk daripada subvarian Omicron yang lain.Omicron sangat cepat bermutasi dan mudah merebak kini menjadi varian dominan melibatkan hampir keseluruhan jangkitan baharu seluruh dunia.Justeru Tedros menekankan kepentingan ujian saringan untuk memantau mutasi dan penyebaran virus terbabit yang telah 'membunuh' lebih 6.2 juta orang.- AFP


PM Jepun kecam rusia kenakan sekatan ke atas beberapa individu

TOKYO, 5 Mei - Perdana Menteri Jepun, Fumio Kishida pada Khamis mengecam langkah Rusia melarang beberapa individu memasuki negara itu dan menyifatkan ia satu tindakan yang "tidak boleh diterima sama sekali".Pada Rabu, Kementerian Luar Rusia mengeluarkan senarai nama 63 individu yang dilarang memasuki Rusia termasuk Kishida, Menteri Luar Yoshimasa Hayashi, Menteri Kewangan Shunichi Suzuki, Menteri Pertahanan Nobuo Kishi dan Menteri Kehakiman Yoshihisa Furukawa."Pengumuman Rusia itu tidak boleh diterima sama sekali. Kami akan mengambil langkah sewajarnya serta bekerjasama dengan Kumpulan Tujuh negara dan masyarakat antarabangsa," kata Kishida lapor Sputinik memetik penyiar NHK.

Jepun sebelum ini telah mengenakan beberapa pakej sekatan terhadap Rusia kerana operasi ketenteraannya di Ukraine.

Antaranya, mengecualikan Rusia daripada rejim perdagangan negara pilihan dan mengenakan larangan ke atas kira-kira 300 barangan eksport.Pada masa sama, Jepun turut melarang 38 jenis barangan import dari Rusia. Jepun juga telah mengenakan sekatan ke atas 499 individu Rusia, termasuk pegawai dan ahli perniagaan, sembilan bank dan lebih 160 organisasi. -BERNAMA